Diari Oficial de la Generalitat Valenciana


Sumari del DOGV 7943, del 23-12-2016 (2016/10835)

ORDRE 86/2016, de 21 de desembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions del Programa per a la Promoció de la Investigació Científica, el Desenvolupament Tecnològic i la Innovació a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/12/21/86/dof/vci/html**

### Dades del document

Número de DOGV
:   7943

Data del DOGV
:   23-12-2016

Secció del DOGV
:   I. DISPOSICIONS GENERALS

Número del document
:   2016/10278


Data del document
:   21-12-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 86/2016, de 21 de desembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions del Programa per a la Promoció de la Investigació Científica, el Desenvolupament Tecnològic i la Innovació a la Comunitat Valenciana. [2016/10953]  
Preàmbul  
Títol I. Disposicions i bases generals de les subvencions  
Article 1. Objecte i àmbit d'aplicació  
Article 2. Finançament  
Article 3. Definicions  
Article 4. Finalitat de les subvencions  
Article 5. Persones beneficiàries  
Article 6. Obligacions de les persones beneficiàries  
Article 7. Principis que han de respectar les persones investigadores i els grups d'investigació  
Article 8. Cessió de dades  
Article 9. Activitat finançable  
Article 10. Conceptes susceptibles de subvenció  
Article 11. Quantia de la subvenció o criteris per a la seua determinació  
Article 12. Procediment de concessió  
Article 13. Òrgans competents  
Article 14. Presentació de sol·licituds  
Article 15. Requisits i mèrits de les persones sol·licitants  
Article 16. Instrucció del procediment  
Article 17. Avaluació i selecció  
Article 18. Criteris de valoració de sol·licituds  
Article 19. Proposta de resolució  
Article 20. Resolució  
Article 21. Modificació de la resolució  
Article 22. Justificació de les subvencions  
Article 23. Pagament de les subvencions  
Article 24. Seguiment i control de les actuacions  
Títol II. Disposicions específiques segons el tipus de subvencions  
Capítol I. Accions del subprograma de recursos humans dedicats a activitats d'R+D+i  
Secció primera. Subvencions per a la contractació de personal investigador de caràcter predoctoral  
Article 25. Objecte i característiques de la subvenció  
Article 26. Persones beneficiàries i sol·licitants  
Article 27. Criteris objectius de valoració de les sol·licituds  
Article 28. Obligacions dels beneficiaris  
Article 29. Seguiment científic de les subvencions  
Article 30. Pagament de les subvencions  
Article 31. Incompatibilitats  
Article 32. Incompliment  
Secció segona. Subvencions per a estades de contractats predoctorals en centres d'investigació de fora de la Comunitat Valenciana  
Article 33. Objecte i característiques de la subvenció  
Article 34. Persones beneficiàries  
Article 35. Criteris objectius de valoració de les sol·licituds  
Article 36. Obligacions de les persones beneficiàries  
Article 37. Incompatibilitats  
Article 38. Incompliment  
Secció tercera. Subvencions del programa Santiago Grisolía  
Article 39. Objecte i característiques de la subvenció  
Article 40. Persones beneficiàries, sol·licitants i personal a contractar  
Article 41. Criteris objectius de valoració de les sol·licituds  
Article 42. Obligacions de les persones beneficiàries i del personal contractat  
Article 43. Seguiment científic  
Article 44. Pagament de les subvencions  
Article 45. Incompatibilitats  
Secció quarta. Subvencions per a la contractació de personal investigador en fase postdoctoral.  
Article 46. Objecte i característiques de la subvenció  
Article 47. Persones beneficiàries i sol·licitants  
Article 48. Criteris objectius de valoració de les sol·licituds  
Article 49. Obligacions de les persones beneficiàries i de les persones contractades  
Article 50. Seguiment científic de les subvencions  
Article 51. Pagament de les subvencions  
Article 52. Incompliment  
Article 53. Incompatibilitats  
Secció cinquena. Subvencions per a recolzar la contractació de personal investigador doctor del subprograma Ramón y Cajal per part de centres d'investigació  
Article 54. Objecte i característiques de l'ajuda  
Article 55. Persones beneficiàries i sol·licitants  
Article 56. Criteris objectius de valoració de les sol·licituds  
Article 57. Pagament de les subvencions  
Secció sisena. Subvencions per a la contractació de personal de suport vinculat a un projecte de transferència tecnològica  
Article 58. Objecte i característiques de l'ajuda  
Article 59. Persones beneficiàries, sol·licitants i personal a contractar  
Article 60. Criteris objectius de valoració de les sol·licituds  
Article 61. Obligacions de les persones beneficiàries  
Article 62. Seguiment científic  
Article 63. Pagament de les subvencions  
Article 64. Incompatibilitats  
Secció setena. Subvencions per a la realització d'estades de personal investigador doctor en empreses de la Comunitat Valenciana  
Article 65. Objecte i característiques de l'ajuda  
Article 66. Persones beneficiàries i sol·licitants. Obligacions  
Article 67. Criteris objectius de valoració de les sol·licituds  
Article 68. Incompatibilitats  
Secció huitena. Subvencions per a estades de personal investigador doctor en centres d'investigació radicats fora de la Comunitat Valenciana  
Article 69. Objecte i característiques de la subvenció  
Article 70. Persones beneficiàries i sol·licitants  
Article 71. Criteris objectius de valoració de les sol·licituds  
Article 72. Obligacions de les persones beneficiàries  
Article 73. Incompatibilitats  
Capítol II. Subvencions subprograma per a la consolidació i enfortiment de projectes i grups d'R+D+i  
Secció primera. Subvencions per a la realització de projectes d'R+D+i desenvolupats per grups d'investigació emergents  
Article 74. Objecte i característiques de la subvenció  
Article 75. Persones sol·licitants i incompatibilitats i persones beneficiàries  
Article 76. Criteris objectius de valoració de la subvenció  
Article 77. Seguiment científic de les subvencions  
Article 78. Pagament de les subvencions  
Secció segona. Subvencions per a grups d'investigació consolidables  
Article 79. Objecte i característiques de la subvenció  
Article 80. Persones sol·licitants i incompatibilitats i persones beneficiàries  
Article 81. Criteris objectius de valoració de la subvenció  
Article 82. Seguiment científic de les subvencions  
Article 83. Pagament de les subvencions  
Secció tercera. Subvencions programa Prometeu per a grups d'investigació d'excel·lència  
Article 84. Objecte i característiques de la subvenció  
Article 85. Persones sol·licitants i incompatibilitats i persones beneficiàries  
Article 86. Criteris objectius de valoració de la subvenció  
Article 87. Seguiment científic de les subvencions  
Article 88. Pagament de les subvencions  
Secció quarta. Subvencions a l'excel·lència científica de júniors investigadors  
Article 89. Objecte i característiques de la subvenció  
Article 90. Persones beneficiàries i sol·licitants  
Article 91. Criteris objectius de valoració de les sol·licituds  
Article 92. Seguiment científic de les subvencions  
Article 93. Pagament de les subvencions  
Article 94. Incompatibilitats  
Capítol III. Accions del subprograma d'internacionalització de la investigació i de la divulgació de la ciència  
Secció primera. Subvencions per a la captació de projectes europeus o altres programes de caràcter internacional  
Article 95. Objecte i característiques de la subvenció  
Article 96. Persones beneficiàries i sol·licitants  
Article 97. Criteris objectius de valoració de les sol·licituds  
Secció segona. Subvencions per a l'organització i difusió de congressos, jornades i reunions científiques, tecnològiques, humanístiques o artístiques de caràcter internacional  
Article 98. Objecte i característiques de la subvenció  
Article 99. Persones beneficiàries i sol·licitants  
Article 100. Criteris objectius de valoració de les sol·licituds  
Capítol IV. Accions del subprograma per a la promoció i dinamització dels parcs científics  
Article 101. Objecte i característiques de la subvenció  
Article 102. Persones beneficiàries i sol·licitants  
Article 103. Criteris objectius de valoració de les sol·licituds  
Disposicions addicionals  
Primera. Règim de gestió subvencions cofinançades amb fons europeus  
Segona. Abast plurianiual de les subvencions  
Tercera. Caràcter econòmic o no de les activitats d'investigació  
  
Disposicions finals  
Primera. Facultats de la persona titular de la direcció general competent en matèria d'investigació i política científica  
Segona. Entrada en vigor  
  
  
PREÀMBUL  
  
El Programa Marc europeu Horitzó 2020 emfatitza entre els seus eixos prioritaris la promoció d'una ciència excel·lent per al període 2014-2020, alhora que orienta la investigació cap als reptes que demana la nostra societat. L'Estratègia Europa 2020 per al creixement i l'ocupació de la Comissió Europea proposa com una de les seues prioritats la generació de les condicions necessàries per a possibilitar un creixement intel·ligent, això és, el desenvolupament d'una economia basada en el coneixement i la innovació com a impulsors del nostre creixement futur.  
Per la seua part, el Fons Social Europeu recolza els estats membres en la consecució d'un creixement intel·ligent a través del foment de l'ocupació i la millora de la seua qualitat, intentant propiciar un elevat nivell d'educació i formació per a tots i recolzant la transició de l'educació a l'ocupació dels joves. I més concretament, la formació de personal investigador a fi de fomentar la investigació, el desenvolupament tecnològic i la innovació (R+D+i) en la línia de l'Estratègia Europa 2020 de potenciació del creixement intel·ligent.  
La disponibilitat d'un adequat capital humà en R+D+i és essencial per a la competitivitat d'Europa, per a la generació de nous coneixements i tecnologies i per a la seua adaptació, transformació i explotació, així com per a impulsar la introducció de nous models i principis organitzatius.  
En relació amb l'anterior, en l'àmbit de l'actual període de programació, adquireix major rellevància en la Unió Europea la igualtat de gènere en la R+D+i, tant per a corregir desequilibris en la participació entre homes i dones, en la introducció de la dimensió de gènere en el contingut de la investigació i la innovació, com també en la presa de decisions en la selecció i avaluació dels projectes.  
  
D'acord amb la Llei 14/2011, d'1 de juny, de la Ciència, la Tecnologia i la Innovació l'Estratègia Espanyola de Ciència i Tecnologia i d'Innovació 2013-2020 és el marc que permet integrar les diferents estratègies d'especialització intel·ligent per a la investigació i innovació (RIS-3) de les comunitats autònomes dins de les prioritats assenyalades en Horitzó 2020. En aquesta línia la RIS-3 de la Comunitat (RIS 3-CV) ha fixat el marc de referència estratègic regional per a abordar, des de la perspectiva del coneixement i la investigació, els objectius que facilitaran el desplegament d'una gamma dinàmica d'activitats, programes i, en definitiva, polítiques de foment de la investigació i innovació per al desenvolupament econòmic, amb els seus respectius indicadors, així com la seua articulació en els marcs plantejats per l'Estratègia Espanyola de Ciència, Tecnologia i de la Innovació, i Horitzó 2020.  
  
La present ordre, que s'alinea en el marc descrit, té un doble objecte: d'una banda, aprofitar l'enorme potencial que suposa la incorporació tant al sector públic com privat dels resultats de l'activitat del personal investigador dels centres d'investigació de la Comunitat. D'altra banda, afavorir la incorporació i atracció del talent dels acabats d'egressar al sistema valencià d'R+D+i. A aquest doble repte s'uneix el desafiament de fer possible l'efectiva implementació de la igualtat de gènere en la investigació i la innovació.  
Les subvencions previstes en aquesta ordre estan previstes en el Pla Estratègic de Subvencions 2016-2019 de la Conselleria d'Educació, Investigació, Cultura i Esport aprovat per Resolució de 30 d'agost de 2016, del conseller d'Educació, Investigació, Cultura i Esport, i coadjuvaran a la consecució de l'objectiu estratègic 6 de la Direcció General d'Universitat, Investigació i Ciència.  
L'Estatut d'Autonomia de la Comunitat aprovat per Llei orgànica 5/1982, d'1 de juliol, i reformat per la Llei orgànica 1/2006, determina en l'article 52.2 que la Generalitat establirà el seu propi sistema de ciència i tecnologia, promovent la seua articulació i la cooperació entre els seus agents a fi de fomentar el desenvolupament tecnològic i la innovació per a recolzar el progrés i la competitivitat empresarial de la Comunitat.  
La Llei 2/2009, de 14 d'abril, de la Generalitat, de coordinació del sistema valencià d'investigació científica i desenvolupament tecnològic, està orientada a crear les condicions adequades per a aconseguir nous i ambiciosos objectius d'investigació perquè contribuïsquen al progrés científic, industrial, econòmic i social de la Comunitat.  
La Direcció General d'Universitat, Investigació i Ciència, de la Conselleria d'Educació, Investigació, Cultura i Esport, és l'òrgan directiu a què el Decret 103/2015, de 7 de juliol, del Consell pel qual s'estableix l'estructura orgànica bàsica de la Presidència i de les conselleries de la Generalitat, assigna les funcions en matèria de proposta i execució de política científica i investigació, gestió del finançament dels centres universitaris i dels recursos d'investigació. En consonància, el programa 542.50, Investigació, desenvolupament tecnològic i innovació, que s'inclou en els pressupostos de la Generalitat per a cada exercici, estableix i dota un sistema de subvencions a la investigació els objectius bàsics del qual són el foment de la investigació científica, el desenvolupament tecnològic i la innovació en l'àmbit de la Comunitat.  
  
En aplicació del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes que es regulen en la present ordre no estan subjectes a l'article 107.1 del Tractat de Funcionament de la Unió Europea, per tractar-se del foment d'activitats de formació i especialització dels recursos humans en investigació, desenvolupament i innovació, així com la promoció de la incorporació dels professionals de la R+D+i a les entitats, tant públiques com privades; i la realització d'R+D+i independent per a millorar els coneixements i la comprensió, incloent-hi la investigació col·laborativa i el desenvolupament i la difusió dels resultats de les investigacions.  
  
Per tot això, d'acord amb el que estableixen els articles 160 i 164 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; de conformitat amb la proposta de la directora general d'Universitat, Investigació i Ciència de data 19 de desembre de 2016, emés un informe per l'Advocacia de la Generalitat, per la Intervenció Delegada i conforme amb el Consell Jurídic Consultiu de la Comunitat Valenciana; en virtut de les facultats que em confereix l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport,  
  
  
ORDENE  
  
TÍTOL I  
Disposicions i bases generals de les subvencions  
  
Article 1. Objecte i àmbit d'aplicació  
1. L'objecte d'aquesta ordre és establir les bases reguladores de la concessió de subvencions del Programa per a la Promoció de la Investigació Científica, el Desenvolupament Tecnològic i la Innovació a la Comunitat.  
2. A l'empara d'aquesta ordre les subvencions s'enquadraran en els següents subprogrames:  
a) Subprograma de recursos humans dedicats a activitats d'R+D+i.  
  
b) Subprograma per a la consolidació i enfortiment de projectes i grups d'R+D+i.  
c) Subprograma d'internacionalització de la investigació i de la divulgació de la ciència.  
d) Subprograma per a la promoció i dinamització dels parcs científics de les universitats públiques valencianes.  
  
Article 2. Finançament  
1. Les subvencions del Programa per a la Promoció de la Investigació Científica, el Desenvolupament Tecnològic i la Innovació en la Comunitat es convocaran anualment i es finançaran a càrrec de les corresponents línies pressupostàries incloses en cada llei de pressupostos que per a cada exercici s'aprove.  
2. Amb caràcter previ a l'aprovació de cada convocatòria s'haurà d'acreditar l'existència de crèdit adequat i suficient en l'anualitat corresponent.  
  
Article 3. Definicions  
Als efectes d'aquesta ordre s'estableixen les definicions següents:  
a) Centre d'investigació: universitat, institut d'investigació o entitat, amb independència de la seua condició jurídica, el principal objectiu del qual siga realitzar investigació fonamental, investigació industrial i desenvolupament experimental i la transferència de tecnologia, i tots els beneficis d'aquestes activitats es reinvertisquen en la divulgació dels seus resultats i l'ensenyament.  
b) Sector públic instrumental de la Generalitat: es defineix en virtut de la delimitació vigent en la legislació autonòmica referent a l'organització del sector públic de la Generalitat.  
c) Personal investigador no nacional i amb centre d'investigació de destinació en altres països: personal investigador amb nacionalitat diferent de l'espanyola i que desenvolupa les seues funcions d'R+D+i en un centre radicat fora d'Espanya.  
d) Desequilibri per raons de gènere per àrea de coneixement de l'Agència Nacional d'Avaluació i Prospectiva (ANEP): aquest es quantificarà en cada convocatòria a través d'informació estadística procedent del Sistema Integrat d'Informació Universitària (SIIU).  
e) Perspectiva de gènere en el contingut de l'acció: per a aquelles subvencions en què es valore la incorporació de la perspectiva de gènere si no es regula en les diferents convocatòries cap requisit addicional respecte d'això s'ajustarà al que a aquest efecte dispose el Pla Estatal d'R+D+i per a la valoració de la Integració de l'Anàlisi de Gènere en la Investigació (IAGI).  
f) Reptes socials estratègia Europa 2020: es consideren com a tals les prioritats polítiques vigents en l'àmbit de l'estratègia Europa 2020. En l'actualitat són les següents: a) salut, canvi demogràfic i benestar; b) seguretat alimentària, agricultura sostenible, investigació marina i marítima, i economia de base biològica; c) energia segura, neta i eficient; d) transport intel·ligent, sostenible i integrat; e) acció pel clima, eficiència de recursos i matèries primeres; f) societats inclusives, innovadores; g) societats segures;  
g) Eixos prioritaris de desenvolupament i objectius específics de l'Estratègia d'Especialització Intel·ligent per a la Investigació i Innovació a la Comunitat Valenciana (RIS 3-CV): són els que apareixen definits en el Document aprovat per la Comissió Delegada del Consell per a la Ciència, la Tecnologia i la Innovació el 12 de juny de 2014, així com els que es puguen derivar de la seua actualització;  
h) Estratègia West Med: desenvolupada per l'Agència Executiva per a les Xicotetes i Mitjanes Empreses (EASME) i la Direcció General d'Assumptes Marítims i Pesca de la Comissió Europea a fi d'implementar distintes accions per a resoldre, entre altres, problemes ambientals de la conca marítima del Mediterrani occidental i fer possible un desenvolupament econòmic marítim sostenible (creixement blau).  
i) ERC Grants: subvencions del Consell Europeu d'Investigació (ERC) per a recolzar la investigació en les fronteres del coneixement, entre les quals estan les modalitats d'inici (Starting Grants) i de consolidació (Consolidator Grant)  
  
Article 4. Finalitat de les subvencions  
1. Amb aquestes subvencions es pretén incrementar els recursos i el potencial del sistema valencià d'R+D+i facilitant la formació, el perfeccionament, la mobilitat del personal investigador i l'atracció del talent; el nivell d'excel·lència i l'enfortiment dels grups i institucions d'investigació de la Comunitat; el desenvolupament de tecnologies i la seua transferència al teixit productiu valencià, i la internacionalització de la investigació i la difusió dels seus resultats.  
2. Segons l'àmbit d'aplicació establit en l'article 1.2 per a cada tipus de subvenció els objectius específics seran els següents:  
a) Potenciació dels recursos humans dedicats a activitats d'R+D+i: atraure i retindre el talent del personal investigador valencià per mitjà de la seua formació i integració en el sistema valencià d'R+D+i i afavorir la seua projecció internacional.  
b) Consolidació i enfortiment dels grups i projectes d'R+D+i: elevar l'excel·lència de la investigació cientificotècnica en els centres d'investigació de la Comunitat, fomentar la generació de coneixement científic i tecnològic orientat als reptes de la societat en els centres d'investigació de la Comunitat, i fomentar una major participació del sector privat en la R+D+i, a través de la transferència tecnològica i de la inversió en talent i en recursos materials d'R+D+i.  
  
c) Divulgació de la ciència i internacionalització de la investigació: fomentar l'organització i difusió de congressos, jornades i reunions de caràcter científic, tecnològic, humanístic o artístic de caràcter internacional, i incrementar el nombre i la qualitat de les propostes dels investigadors valencians en convocatòries d'R+D+i de la Unió Europea i altres programes d'àmbit internacional.  
d) Promoció de l'activitat dels parcs científics de les universitats: afavorir les activitats de la investigació, el desenvolupament tecnològic i la innovació en els parcs científics de les universitats.  
  
  
Article 5. Persones beneficiàries  
Als efectes d'aquesta ordre poden tindre la condició de persones beneficiàries de les corresponents convocatòries i sempre que reunisquen els requisits exigits en cada cas:  
a) Les persones físiques que complisquen els requisits que s'estableixen en les disposicions específiques d'aquestes bases per a cada una.  
b) Les següents persones jurídiques, sempre que estiguen vàlidament constituïdes i tinguen domicili fiscal o un centre de treball a la Comunitat Valenciana:  
1. Centres d'investigació de la Comunitat Valenciana.  
2. Entitats gestores d'un parc científic, amb personalitat jurídica pròpia participada per una universitat de la Comunitat.  
  
Article 6. Obligacions de les persones beneficiàries  
1. Les persones beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, general de subvencions.  
2. Les persones beneficiàries estan obligades a realitzar les activitats subvencionades en els termes de la resolució de concessió i a justificar la seua realització en els terminis establits.  
3. En particular, les persones beneficiàries estan obligades a:  
a) Realitzar l'activitat que fonamente la concessió de la subvenció en les dates compreses entre l'1 de gener i el 31 de desembre de l'any de concessió, llevat que s'establisca un termini diferent en la corresponent convocatòria. Qualsevol canvi que s'introduïsca en les condicions de realització de l'activitat haurà de ser comunicat a l'òrgan concedent, per a la seua autorització o denegació, si és procedent.  
b) Acreditar, davant de l'òrgan instructor, la realització de l'activitat o l'adopció del comportament, i també el compliment dels requisits i les condicions que determinen la concessió o gaudi de la subvenció.  
  
c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.  
  
d) Comunicar a l'òrgan instructor l'obtenció de subvencions per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, als efectes del que disposa l'article 30.4 de la Llei general de subvencions.  
e) Reintegrar, quan corresponga segons el que preveu l'article 37 de la Llei 38/2003, de 17 de novembre, general de subvencions, i en el termini legalment establit, els imports corresponents a les subvencions concedides, i remetre una còpia del document acreditatiu del reintegrament a l'òrgan instructor. En aquest últim cas el reintegrament identificarà necessàriament, amb claredat, l'entitat beneficiària i la denominació de la infraestructura o projecte per al qual es va atorgar la subvenció. De conformitat amb el que disposa l'article 13.2.g de la Llei 38/2003, general de subvencions, no podran obtindre la condició de persones beneficiàries d'aquestes subvencions les entitats que no es troben al corrent en el pagament d'obligacions per reintegrament de subvencions.  
  
f) Quan les entitats beneficiàries hagen d'aportar garanties, d'acord amb l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per a la bestreta de subvencions, la garantia consistirà en aval bancari per import igual a la quantitat anticipada, incrementada en un 1 %.  
  
g) Fer constar en les memòries que es redacten, així com en els treballs i activitats realitzats, el patrocini de la conselleria concedent de la subvenció, d'acord amb el que disposa l'apartat h de l'article 14 de la Llei general de subvencions, i l'article 3 de la Llei 2/2015, de 2 d'abril, de la Generalitat. I quan siga el cas, que l'activitat ha sigut cofinançada pel Fons Europeu de Desenvolupament Regional (FEDER) o pel Fons Social Europeu (FSE).  
h) Destinar els béns al fi concret per al qual es va concedir la subvenció durant un període no inferior a cinc anys en el cas de béns inscriptibles en un registre públic, ni a dos anys per a la resta de béns inventariables.  
i) Les entitats beneficiàries hauran de realitzar les operacions necessàries per a distingir els costos i el finançament de les activitats no econòmiques que es financen a través de cada convocatòria d'aquelles que sí que tenen un caràcter econòmic.  
j) Difondre els resultats de les investigacions objecte de subvenció. A aquest efecte el personal d'investigació l'activitat investigadora del qual estiga finançada majoritàriament amb fons públics farà pública una versió digital de la versió final dels continguts del projecte en repositoris d'accés obert reconeguts en el camp de coneixement en què s'ha desenvolupat la investigació, o en repositoris institucionals d'accés obert, sense perjuí dels acords en virtut dels quals s'hagen pogut atribuir o transferir a tercers els drets sobre les publicacions, que no serà aplicable quan els drets sobre els resultats de l'activitat d'investigació, desenvolupament i innovació siguen susceptibles de protecció.  
  
k) Acceptar la seua inclusió en la llista pública que figura en l'article 7 apartat 2 lletra d del Reglament (CE) 1828/2006 de la Comissió de 8 de desembre.  
l) Qualsevol altra dimanant de la normativa estatal i comunitària que siga directament d'aplicació.  
  
Article 7. Principis que han de respectar les persones investigadores i els grups d'investigació  
1. Els projectes hauran de respectar els principis fonamentals establits en la Declaració d'Hèlsinki (Assemblea Mèdica Mundial), en el Conveni del Consell d'Europa relatiu als drets humans i la biomedicina, en la Declaració Universal de la UNESCO sobre el genoma humà i els drets humans, així com els requisits establits en la legislació espanyola en l'àmbit de la investigació biomèdica, la protecció de dades i la bioètica.  
2. Ajustar-se al que disposa la Llei 14/2007, de 3 de juliol, d'investigació biomèdica, quan existisca investigació en humans o utilització de mostres d'origen humà.  
3. Complir amb el que preveu el Reial decret 223/2004, de 6 de febrer, pel qual es regulen els assajos clínics amb medicaments quan es desenvolupe activitat investigadora que comporte assajos clínics.  
  
4. Ajustar-se al que disposa la normativa vigent, i en particular el Reial decret 1201/2005, de 10 d'octubre, sobre protecció dels animals utilitzats per a experimentació i altres fins científics, quan es desenvolupe activitat investigadora que implique experimentació amb animals.  
  
5. Ajustar-se al que disposa la Llei 9/2003, de 25 d'abril, sobre la utilització confinada, alliberament voluntari i comercialització de centres modificats genèticament, i el Reial decret 178/2004, de 31 de gener, pel qual s'aprova el reglament general que la desplega, quan es desenvolupe activitat investigadora que implique la utilització d'organismes modificats genèticament.  
6. Ajustar-se al que estableix la Llei 31/1995, de 8 de novembre, de prevenció de riscos laborals (i els reials decrets que la despleguen), quant als riscos relacionats amb l'exposició a agents biològics, quan es desenvolupe activitat investigadora que implique la utilització d'aquest tipus d'agents.  
7. De conformitat amb la disposició addicional tretzena de la Llei 14/2011, d'1 de juny, de la ciència, la tecnologia i la innovació les persones investigadores i els grups d'investigació, promouran i promocionaran la incorporació de la perspectiva de gènere com una categoria transversal en la investigació i la tecnologia.  
  
Article 8. Cessió de dades  
La participació en qualsevol de les convocatòries d'aquesta ordre implicarà l'acceptació de la cessió, a favor de la Generalitat, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i seguiment, sense perjuí del que estableix la legislació sobre propietat intel·lectual i sobre protecció de dades de caràcter personal.  
  
Article 9. Activitat finançable  
1. Per a la consecució de la finalitat de les subvencions previstes en aquesta ordre, les respectives convocatòries podran finançar, totalment o parcialment, per als diferents subprogrames establits en l'article 1.2 d'aquesta ordre, entre altres, les activitats següents:  
a) Contractació, pels centres d'investigació, de personal investigador de caràcter predoctoral.  
b) Realització d'estades del personal investigador de caràcter predoctoral en centres d'investigació de fora de la Comunitat.  
c) Contractació, pels centres d'investigació, de personal investigador de caràcter predoctoral que hagen obtingut una titulació universitària per una institució no espanyola.  
d) Contractació de personal investigador de caràcter postdoctoral.  
e) Cofinançament del cost de la contractació laboral, de personal investigador doctor en el marc del subprograma Ramón y Cajal, per part de centres d'investigació de la Comunitat Valenciana.  
f) Finançament de part o totalitat dels costos de la contractació laboral de personal de suport vinculat a un projecte de transferència tecnològica al sector productiu valencià.  
g) Estades per al personal investigador doctor en centres d'investigació radicats fora de la Comunitat Valenciana.  
h) Realització d'estades de personal investigador doctor en empreses de la Comunitat Valenciana.  
i) Projectes d'investigació desenvolupats per diferents tipus de grups d'investigació de la Comunitat Valenciana, en atenció a la seua composició i trajectòria científica i investigadora. Entre els quals, els grups següents: grups d'investigació emergents, grups d'investigació consolidables i grups d'R+D d'excel·lència de la Comunitat.  
j) Projectes d'investigació en la frontera del coneixement desenvolupats per investigadores hòmens i dones jóvens.  
k) Captació de projectes europeus o altres programes d'àmbit internacional.  
l) Organització i difusió de congressos, jornades i reunions científiques, tecnològiques, humanístiques o artístiques de caràcter internacional.  
m) Dinamització de l'activitat dels parcs científics de les universitats públiques valencianes.  
n) Qualsevol altra a fi de coadjuvar a la consecució dels objectius de la RIS 3-CV, de l'Estratègia Europa 2020 o de l'estratègia West Med.  
2. Les subvencions objecte de regulació en aquesta ordre no establiran cap vinculació, laboral o administrativa, entre les persones beneficiàries i la Generalitat.  
  
Article 10. Conceptes susceptibles de subvenció  
1. Les subvencions previstes en aquesta convocatòria tindran caràcter de subvenció i compliran el que disposa l'article 31 de la Llei 38/2003, de 17 de novembre, general de subvencions. En cap cas seran subvencionables les despeses excloses en aquest article. En aquest sentit, els tributs són despeses subvencionables quan la persona beneficiària de la subvenció els abona efectivament. Tampoc es consideren despeses subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
2. Les despeses de subcontractació no podran ser superiors al 30 per cent de la quantia total de la subvenció concedida, percentatge que podrà incrementar-se en casos degudament justificats i sense que puga excedir el 50 per cent d'aquest import, de conformitat amb el que disposa l'article 29.2 de la Llei general de subvencions.  
3. Quan la persona beneficiària siga una persona física, i les subvencions es concedisquen en atenció a la concurrència d'una determinada situació en el perceptor, en aplicació de l'article 30.7 de la Llei 38/2003, de 17 de novembre, serà suficient l'acreditació per qualsevol mitjà admissible en dret d'aquesta situació prèviament a la concessió, sense perjuí que calga justificar l'exercici de l'activitat realitzada.  
  
4. En la resta dels casos, les subvencions es destinaran a cobrir les despeses relacionades amb el desplegament i execució de les activitats per a les quals hagen sigut concedides. El finançament es podrà aplicar, entre altres, als conceptes següents:  
a) Les despeses derivades de la contractació de personal implicat en activitats d'R+D+i, d'acord amb la normativa laboral vigent.  
b) Altres despeses associades a la contractació o la incorporació de personal.  
c) Despeses d'incentivació de la contractació i de la incorporació.  
d) Despeses de formació.  
e) Despeses ocasionades per la mobilitat del personal investigador (despeses de viatge, allotjament i manutenció, assegurances, etc.). En aquest sentit, les despeses de viatge, allotjament i manutenció que s'imputen al desenvolupament de les activitats es correspondran amb les establides en la normativa aplicable per la Generalitat sobre indemnitzacions per raó del servei.  
f) Despeses derivades del desplegament i execució de les activitats d'R+D+i per a les quals es concedeix la subvenció i en què està implicat el personal investigador.  
g) Costos indirectes, entesos com a despeses generals assignades a l'actuació, però que per la seua naturalesa no puguen imputar-se de forma directa. Els costos indirectes han de respondre a despeses reals d'execució de l'actuació, assignats a aquesta a prorrata d'acord amb un mètode just i equitatiu, i degudament justificat.  
Els costos indirectes es podran calcular, sense necessitat d'aportar justificants de despesa, per mitjà de l'aplicació d'un percentatge fix que s'especificarà en la convocatòria, sense que puga superar el 25 per cent sobre les despeses totals de l'actuació vàlidament justificada.  
En el cas de subvencions cofinançades amb fons europeus serà aplicable el que disposa l'Ordre EHA/524/2008, de 26 de febrer, per la qual s'aproven les normes sobre les despeses subvencionables dels programes operatius del Fons Social Europeu de Desenvolupament Regional i del Fons de Cohesió, o normativa que la substituïsca.  
h) Despeses derivades de l'assessorament, realització d'estudis, difusió, publicitat, preparació de material docent o formatiu, organització de conferències, congressos, seminaris, o altres accions destinades al desplegament i execució de les activitats per a les quals hagen sigut concedides.  
i) La despesa derivada de l'informe realitzat per una auditoria externa, quan la seua aportació siga exigida en la convocatòria, sempre que el cost s'haja inclòs en el pressupost presentat en la sol·licitud de subvenció. En aquells casos en què la persona beneficiària estiga obligada a auditar els seus comptes anuals per un auditor sotmés a la Llei 19/1988, de 12 de juliol, d'auditoria de comptes, la revisió del compte justificatiu podrà ser duta a terme pel mateix auditor, llevat que la convocatòria autoritze el nomenament d'un altre auditor.  
5. Podran ser objecte de finançament a càrrec de la subvenció atorgada, i sempre que la convocatòria ho preveja, les despeses compreses en l'article 31.7 de la Llei 38/2003, de 17 de novembre, general de subvencions.  
6. Les convocatòries podran especificar, d'entre els conceptes susceptibles de subvenció relacionats en aquest article, quins seran aplicables i, si és el cas, desenvolupar, així com limitar la quantitat de subvenció per a cada concepte.  
7. Atenent les característiques específiques de la subvenció, la convocatòria podrà exigir a la persona beneficiària l'aportació de finançament propi per a cobrir l'activitat subvencionada com a mecanisme que garantisca la capacitat econòmica i financera.  
En la justificació de la subvenció haurà d'acreditar-se l'import, la procedència i la seua aplicació.  
  
Article 11. Quantia de la subvenció o criteris per a la seua determinació  
1. La quantia de la subvenció s'establirà seguint un o més dels criteris següents:  
a) Una quantia fixa, determinada a un tant alçat en les convocatòries, en funció del tipus d'actuació i de beneficiari.  
b) Les disponibilitats pressupostàries.  
c) Les convocatòries podran establir un límit màxim de subvenció per a cada tipus d'actuació.  
d) El pressupost presentat per la persona sol·licitant per a l'execució de l'activitat finançable.  
e) Un percentatge del cost esmentat en l'apartat anterior, que s'establirà en les convocatòries.  
f) El resultat del procés d'avaluació.  
2. En cap cas l'import de la subvenció serà superior a l'import de la despesa sol·licitada per a la seua execució.  
3. En cas de subvencions cofinançades amb fons europeus i si concorre el supòsit establit en l'article 14 del Reglament (UE) núm. 1304/2013, en què les subvencions que es beneficien d'una ajuda pública no superen individualment els 50.000 euros, la determinació de l'import de la subvenció es calcularà segons barems estàndard de costos unitaris o bé imports a un tant alçat, D'acord amb el que preveu l'article 67.1.b i 5 del Reglament (UE) núm. 1303/2013.  
  
Article 12. Procediment de concessió  
El procediment de concessió de les subvencions regulades en aquesta ordre serà el de concurrència competitiva, previst en la secció 1a del capítol II de Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la corresponent llei de pressupostos de la Generalitat, d'acord amb els principis de publicitat i concurrència, i serà iniciat d'ofici per la conselleria de la Generalitat competent en matèria de política científica i investigació, per mitjà d'un o més procediments de convocatòria pública.  
  
  
Article 13. Òrgans competents  
1. La persona titular de la conselleria competent en matèria política científica i investigació, a qui correspon l'aprovació d'aquestes bases reguladores, és la competent per a l'aprovació de la despesa, la convocatòria de les subvencions i les resolucions de concessió.  
  
2. L'òrgan instructor, a qui correspondrà la tramitació del procediment, serà la unitat administrativa superior dependent de la direcció general competent en matèria de política científica i investigació, així com el servei dependent d'aquella que exercisca les funcions a aquest efecte.  
  
Article 14. Presentació de sol·licituds  
1. Els models d'impresos normalitzats (sol·licituds i la resta de documentació) estaran disponibles en el servidor de la conselleria competent en matèria de política científica i investigació.  
2. Les sol·licituds s'adequaran als models normalitzats i s'ompliran utilitzant els mitjans telemàtics facilitats pels servidors d'informació de la conselleria competent en matèria de política científica i investigació.  
  
3. Les persones que no utilitzen la firma electrònica avançada remetran telemàticament la seua proposta i tota la documentació requerida. La sol·licitud s'imprimirà i amb firmes originals es presentarà junt amb els certificats que exigisca la convocatòria, originals o còpies confrontades en el lloc i termini que establisca la convocatòria  
4. La presentació de la sol·licitud comportarà l'autorització a l'òrgan gestor per a comprovar les dades d'identitat, domicili, residència i titulació segons el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, i demanar els certificats a emetre per l'Agència Estatal d'Administració Tributària, per la Tresoreria General de la Seguretat Social i per la conselleria competent en matèria d'Hisenda o Tributs que acrediten el compliment per la persona sol·licitant de les seues obligacions tributàries i amb la Seguretat Social, en els termes establits en l'article 22.4 del Reglament de la Llei general de subvencions, aprovat pel Reial decret 887/2006, de 21 de juliol. No obstant això, els que sol·liciten aquestes subvencions podran acreditar directament el compliment de les esmentades obligacions per mitjà de l'aportació de les certificacions corresponents. Estan exonerades d'aquesta obligació les subvencions d'aquesta ordre destinades expressament a finançar estudis quan es perceben directament per les persones individuals beneficiàries, així com les universitats públiques d'acord amb el que estableix la disposició addicional cinquena 2.a de la Llei 4/2007, de 9 de febrer, de la Generalitat, de coordinació del sistema universitari valencià.  
5. La residència en la Comunitat s'acreditarà, si és el cas, per mitjà de certificat d'empadronament en un municipi d'aquesta.  
6. La sol·licitud s'acompanyarà de la documentació exigida en cada convocatòria. En tot cas s'adjuntarà una declaració responsable de no estar incurs en les prohibicions previstes en l'article 13 de la Llei 38/2003, general de subvencions.  
A més, en el cas d'entitats privades, llevat que la documentació ja es trobe en poder de l'administració actuant, l'imprés de sol·licitud haurà d'anar acompanyada d'una còpia dels estatuts o documentació acreditativa de la constitució de l'entitat sol·licitant, i una còpia del document acreditatiu de la representació legal de la persona que dóna conformitat a la sol·licitud en nom de l'entitat sol·licitant. D'altra banda, aquestes entitats hauran d'acreditar el compliment de la normativa sobre integració laboral de persones amb discapacitat o, si és el cas, l'exempció de la dita obligació, segons el que preveu l'article 7 de la Llei 11/2003, de 10 d'abril, sobre l'estatut de les persones amb discapacitat.  
  
7. En totes les convocatòries, excepte que es preveja una altra cosa en alguna, les sol·licituds hauran de comptar amb la firma de la persona que ostente la representació legal de l'entitat i de qui figure com a investigadora responsable del projecte. La firma de la persona que ostente la representació legal de l'entitat es podrà acreditar per mitjà de la relació firmada de totes les sol·licituds que es presenten per a cada convocatòria.  
8. Només s'admetrà una sol·licitud per persona o investigadora principal per a cada una de les subvencions establides en el títol II d'aquesta ordre, llevat que s'especifique una altra cosa.  
9. La documentació de les sol·licituds desestimades o denegades la podran retirar les persones interessades en el termini de tres mesos a partir de la publicació de la resolució de concessió de subvencions en la pàgina web de la conselleria competent en matèria de política científica i investigació. Passat aquest termini, les sol·licituds que no hagen sigut recollides podran ser destruïdes d'acord amb la regulació de conservació i eliminació de patrimoni documental.  
  
Article 15. Requisits i mèrits de les persones sol·licitants  
1. Les persones sol·licitants hauran de reunir els requisits que s'estableixen en cada una de les subvencions a la finalització del termini de presentació de sol·licituds, llevat que en el títol II s'especifique un altre termini.  
2. Només seran acceptats i avaluats els mèrits presentats per les persones sol·licitants en el termini de presentació de sol·licituds.  
3. Els mèrits i requisits de les persones sol·licitants es podran acreditar de la manera següent:  
1. Autoritzant l'òrgan instructor a comprovar les dades d'identitat, domicili i residència, segons el Decret 165/2010 pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic.  
2. Entrega a l'òrgan instructor dels certificats degudament autentificats i expedits per l'òrgan corresponent (Comissió Nacional d'Avaluació de l'Activitat Investigadora, Agència Valenciana d'Avaluació i Prospectiva, Universitat, Seguretat Social...).  
  
Article 16. Instrucció del procediment  
1. L'òrgan instructor, d'ofici, impulsarà totes les actuacions necessàries per a la determinació, coneixement i comprovació de les dades en virtut de les quals s'ha de pronunciar la resolució, així com per a realitzar les propostes de cada fase comptable que siguen procedents en execució d'aquesta.  
2. Si la documentació aportada és incompleta, es requerirà, a través del servidor d'informació de la conselleria que ostente la competència en matèria de política científica i investigació, o per qualsevol mitjà que permeta tindre constància de la seua recepció per l'interessat, les entitats o persones sol·licitants perquè, en el termini de 10 dies, esmenen la falta o acompanyen els documents preceptius, amb advertència que si no ho fan es considerarà que desisteixen de la seua sol·licitud, d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques (LPAC), i amb els efectes previstos en l'article 42.1 de l'esmentada llei. Addicionalment, també podrà comunicar-se aquesta incidència per correu electrònic.  
3. Durant el període d'esmena no es podrà modificar l'objecte i condició de la sol·licitud presentada.  
4. Les notificacions es realitzaran per mitjà de publicació en la pàgina web de conselleria que ostente la competència en matèria de política científica i investigació, i tindrà tots els efectes de notificació practicada.  
  
Article 17. Avaluació i selecció  
1. D'acord amb l'article 22 de la Llei 38/2003, de 17 de novembre, general de subvencions, una comissió avaluadora elevarà la corresponent proposta de resolució, amb indicació del resultat de l'avaluació i de la quantia de la subvenció, a la persona titular de la direcció general competent en matèria de política científica i investigació, la qual tindrà la composició següent:  
1. Presidència: la persona titular de la Subdirecció General de la Generalitat competent en matèria de política científica i investigació.  
2. Vicepresidència: la persona titular del servei competent en política científica i investigació de la Generalitat.  
3. Vocals: un o tres funcionaris del grup A1 de la direcció general competent en matèria de política científica i investigació, un dels quals actuarà com a secretari, amb veu i vot.  
2. Les comissions que es constituïsquen a l'empara d'aquesta ordre s'ajustaran als principis de composició i presència equilibrada entre hòmens i dones, establits per la Llei orgànica 3/2007, de 22 de març, per a la igualtat efectiva de dones i hòmens.  
3. El funcionament de la comissió d'avaluació s'atendrà amb els mitjans humans i recursos pressupostaris de la direcció general competent en matèria de política científica i investigació, per la qual cosa no suposarà un increment de despesa en l'exercici pressupostari present ni futur.  
4. En el que no preveu la present ordre caldrà ajustar-se al que disposa la secció 3a, òrgans col·legiats de les distintes administracions públiques, del capítol II del títol preliminar de la Llei 40/2015, d'1 d'octubre, de règim jurídic del sector públic.  
5. La comissió avaluadora podrà demanar l'assessorament de l'Agència Valenciana d'Avaluació i Prospectiva (AVAP) o, si és el cas, de persones expertes designades per la persona titular de la direcció general en matèria de política científica i investigació d'entre investigadors d'universitats i altres centres públics d'investigació.  
  
Article 18. Criteris de valoració de sol·licituds  
1. Els criteris de valoració i la seua ponderació per a cada subvenció que es convoque a l'empara d'aquesta ordre es detallen en el títol següent.  
2. En els casos de la mateixa puntuació durant el procés d'avaluació per a resoldre l'empat caldrà ajustar-se a la major puntuació obtinguda en el criteri de valoració del projecte o activitat a desenrotllar amb l'ajuda sol·licitada en cada una de les subvencions. Si persistira l'empat, es resoldrà aplicant criteris d'equilibri de gènere. Si després d'això l'empat persistira, es resoldrà per decisió motivada de la comissió avaluadora, podent-se tindre en compte entre altres factors la data de presentació de sol·licituds o bé celebrar-se un sorteig davant de l'òrgan concedent.  
  
3. En cas de ser necessària l'aplicació de criteris de gènere per a dirimir el desempat entre les sol·licituds, tindran prioritat les persones sol·licitants o els investigadors principals el sexe dels quals es trobe menys representat en la seua àrea de coneixement. Per a això, es tindrà en compte la relació de les àrees de coneixement ANEP que presenten major desequilibri de gènere, per a la qual cosa en cada una les convocatòries s'oferiran les últimes dades disponibles procedents del Sistema Integrat d'Informació Universitària.  
  
Article 19. Proposta de resolució  
1. La comissió avaluadora, d'acord amb els criteris establits per a l'avaluació, elevarà a la persona titular de la direcció general competent en matèria de política científica i investigació una proposta de resolució definitiva, amb indicació del resultat de l'avaluació efectuada per mitjà d'una relació prioritzada de les sol·licituds, per puntuació obtinguda i la quantia de la subvenció. No serà necessari establir aquest ordre de prelació quan el crèdit consignat siga prou per a atendre totes les sol·licituds presentades que complisquen els requisits exigits.  
  
2. Sempre que la convocatòria de subvencions així ho preveja, la comissió avaluadora podrà elevar a la persona titular de la direcció general competent en matèria de política científica i investigació una proposta de resolució provisional on es detallen les persones seleccionades, així com les condicions de concessió i, si és el cas, la llista de reserva, ordenada d'acord amb la seua puntuació, per a substituir els possibles desistiments o renúncies.  
3. La resolució provisional serà notificada segons el que estableix l'article 16.4 d'aquesta ordre perquè en el termini de 10 dies des de la seua publicació les persones proposades manifesten la seua acceptació. Així mateix es podrà requerir, junt amb el document d'acceptació i sempre que la convocatòria així ho preveja, la presentació addicional d'altres documents.  
La falta de presentació de la documentació en el termini establit s'entendrà com a desistiment de la sol·licitud.  
4. Els desistiments i renúncies que es produïsquen en aquest termini podran ser coberts per les sol·licituds que figuren en la llista de reserva, per l'ordre establit en la resolució provisional, les quals hauran d'aportar la documentació establida en l'anterior apartat en el termini de 10 dies des de la seua notificació.  
5. La comissió avaluadora, vistos els possibles desistiments i noves incorporacions de la llista de reserva, emetrà un informe per a la proposta de resolució definitiva que elevarà a la persona titular de la direcció general competent en matèria de política científica i investigació.  
  
  
Article 20. Resolució  
1. Elevada la proposta de resolució definitiva, la persona titular de la direcció general competent en matèria de política científica i investigació dictarà la corresponent resolució definitiva del procediment, acte que posarà fi a la via administrativa i que serà notificat als interessats.  
  
2. La resolució de concessió serà motivada i contindrà els aspectes següents:  
a) La relació de sol·licituds a què es concedeix la subvenció, amb indicació de la puntuació obtinguda en el procés d'avaluació; així com, si és el cas, una llista de reserva amb la puntuació obtinguda. I relació de sol·licituds amb desestimació expressa.  
b) Actuacions a finançar per les subvencions.  
c) Import de la subvenció d'acord amb el que estableixen aquesta orde i la convocatòria respectiva, així com també en funció del crèdit disponible i del resultat de l'avaluació. En el cas de subvencions plurianuals, es determinarà l'import per a cada una de les anualitats de vigència de la subvenció, condicionat a l'existència de crèdit adequat i suficient en el pressupost de la Generalitat.  
d) La forma de pagament.  
e) Les condicions generals i les condicions particulars establides per a cada subvenció.  
f) El règim de recursos.  
g) Quan siga procedent es farà menció del finançament amb fons estructurals.  
h) Termini de presentació de la documentació justificativa de la subvenció.  
3. La resolució del procediment es notificarà a les persones interessades, d'acord amb el que preveu l'article 40 i següents de la LPAC i amb la Llei 3/2010, de 5 de maig, de la Generalitat, d'Administració Electrònica de la Comunitat Valenciana, per mitjà de la publicació en la pàgina web abans mencionada. Aquesta publicació substituirà la notificació de conformitat amb el que preveu l'article 43 de la LPAC. A efectes del que disposa l'article 18 de la Llei General de Subvencions, la resolució es publicarà també en el Diari Oficial de la Generalitat Valenciana.  
4. El termini màxim per a resoldre les sol·licituds presentades i per a la concessió de les subvencions que s'estableixen en la present ordre serà de sis mesos a partir de la data de finalització del termini de presentació de sol·licituds, excepte quan la convocatòria corresponent n'especifique un altre. El còmput d'aquest termini s'interromprà durant el termini requerit per a l'esmena per l'interessat. Transcorregut aquest termini sense que haja recaigut una resolució, s'entendrà desestimada la sol·licitud de concessió de subvenció, en els termes que preveu l'article 25 de la LPAC.  
5. Si és el cas, els beneficiaris seran inclosos en una relació de beneficiaris de fons estructurals en compliment de la normativa europea, amb indicació de l'operació i els fons públics assignats.  
  
  
Article 21. Modificació de la resolució  
1. Les actuacions s'hauran d'executar en el temps i forma que es determine en les resolucions de concessió. No obstant això, quan sorgisquen circumstàncies concretes que alteren les condicions tècniques o econòmiques essencials tingudes en compte per a la concessió de la subvenció, la persona beneficiària podrà sol·licitar la modificació de la resolució de concessió.  
Qualsevol canvi en el contingut de la resolució requerirà simultàniament:  
a) Que el canvi siga sol·licitat abans que finalitze el termini d'execució del projecte i siga autoritzat expressament per l'òrgan concedent.  
  
b) Que el canvi no afecte els objectius perseguits amb la subvenció, els seus aspectes fonamentals, ni danye drets de tercers.  
c) Que les modificacions obeïsquen a causes sobrevingudes que no es van poder preveure en el moment de la sol·licitud.  
2. La sol·licitud de modificació s'acompanyarà d'una memòria en què s'exposaran els motius dels canvis i es justificarà la impossibilitat de complir les condicions imposades en la resolució de concessió i el compliment dels requisits establits en la corresponent subvenció.  
  
3. No serà necessària autorització per a canvis entre els distints conceptes de despeses d'execució i funcionament que suposen variacions inferiors al 20 % respecte al pressupost inicial previst i sempre que no s'altere l'import total de la subvenció.  
4. S'haurà de sol·licitar autorització a l'òrgan concedent quan es tracte de canvis que afecten despeses de contractació de personal. En tot cas no s'autoritzaran canvis de conceptes que suposen una reducció de les despeses de contractació de personal superior al 20 % respecte al que s'havia previst inicialment en el pressupost de despeses.  
5. Les situacions d'incapacitat temporal, risc durant l'embaràs, maternitat, adopció o acolliment, o de risc durant la lactància i paternitat, suspendran el còmput de la duració del contracte laboral objecte de la subvenció.  
6. Tota alteració de les condicions tingudes en compte per a la concessió o, si és el cas, l'obtenció després de la presentació de la sol·licitud d'altres subvencions públiques o privades que en conjunt superen el cost de l'activitat, podran donar lloc a la modificació de la resolució de concessió o minoració de la subvenció concedida.  
  
Article 22. Justificació de les subvencions  
1. Les persones beneficiàries d'aquestes subvencions hauran d'acreditar, de conformitat amb el que disposa l'article 14.b de la Llei 38/2003, de 17 de novembre, general de subvencions, la realització de l'activitat d'investigació i el compliment de la finalitat que determine la concessió i gaudi de la subvenció.  
2. Sense perjuí del que disposen les convocatòries, així com de les instruccions que puga dictar la persona titular de la direcció general competent en matèria de política científica i investigació, les entitats beneficiàries estaran obligades a presentar, en el termini que establisca la resolució de concessió de la subvenció, la següent documentació com a justificació del pagament de les subvencions rebudes:  
a) Les universitats públiques valencianes, el Consell Superior d'Investigacions Científiques i les entitats del sector públic instrumental de la Generalitat:  
1. Una relació classificada de les despeses i inversions de l'activitat, amb identificació del creditor i del document, el seu import, la data d'emissió i, si és el cas, la data de pagament.  
2. Un detall d'altres ingressos o subvencions que hagen finançat l'activitat subvencionada, amb indicació de l'import i la procedència.  
3. Certificació que la subvenció concedida ha sigut degudament registrada en la comptabilitat de l'entitat i que la documentació original acreditativa de la despesa realitzada es troba en les seues dependències a disposició de l'òrgan instructor, de la Intervenció General de la Generalitat i de la Sindicatura de Comptes.  
b) Les restants entitats presentaran un compte justificatiu que contindrà la documentació següent:  
1. Una relació classificada de les despeses i inversions de l'activitat, amb identificació del creditor i del document, el seu import, data d'emissió, que es justificaran amb factures i la resta de documents de valor probatori equivalent en el tràfic jurídic mercantil o amb eficàcia administrativa, en fotocòpia compulsada.  
2. Una relació detallada d'altres ingressos o subvencions que hagen finançat l'activitat subvencionada, amb indicació de l'import i la procedència.  
3. Per a la justificació de les despeses de personal realitzades es presentaran les còpies dels contractes i de les nòmines, acompanyades dels butlletins de cotització TC1 i TC2 del personal contractat.  
3. Totes les entitats hauran d'aportar una declaració responsable acreditativa del compliment de les obligacions establides en la Llei 38/2003, de 17 de novembre, general de subvencions. A més, si concorre el supòsit previst en l'apartat 3 de l'article 31 de la Llei 38/2003, de 17 de novembre, general de subvencions, hauran de presentar els tres pressupostos que han d'haver sol·licitat.  
4. Les entitats que estiguen exemptes d'IVA hauran de remetre un certificat acreditatiu d'aquest punt.  
5. Si la llei de pressupostos de la Generalitat o una altra norma estableix el pagament anticipat, el termini per a la presentació de la documentació justificativa del pagament de la subvenció serà:  
a) Per a les entitats amb pagament anticipat, en el mes de febrer de l'anualitat següent a la d'execució de la subvenció.  
b) Per a la resta d'entitats, en el mes de novembre de l'anualitat d'execució de la subvenció.  
Si al contrari la llei de pressupostos de la Generalitat o una altra norma no estableix el pagament anticipat, totes les entitats hauran de presentar la documentació justificativa com a màxim en el mes de novembre de l'anualitat d'execució de la subvenció.  
La resolució de concessió de la subvenció establirà les dates concretes per a la seua presentació.  
6. De conformitat amb el que estableix l'article 73 del Reglament de Subvencions, aprovat pel Reial decret 887/2006, de 21 de juliol, els justificants originals presentats es marcaran amb una estampilla on s'indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció.  
7. En el cas que les subvencions reben cofinançament europeu i en el supòsit que recull l'article 14 del Reglament (UE) núm. 1304/2013, les actuacions subvencionables a l'empara d'aquesta orde es justificaran a través de les modalitats de costos simplificats previstes en els articles 67.1.b i d del Reglament (UE) núm. 1303/2013.  
  
  
Article 23. Pagament de les subvencions  
1. Les subvencions s'abonaran a les persones beneficiàries en els termes que s'establisquen en la resolució de concessió i, si és el cas, segons disposa el títol II d'aquesta ordre.  
2. El pagament anticipat de l'import d'aquestes subvencions es realitzarà si la llei de pressupostos de la Generalitat o una altra norma així ho estableix.  
3. Quan les entitats beneficiàries hagen d'aportar garanties, d'acord amb l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per a la bestreta de subvencions, la garantia consistirà en aval bancari per import igual a la quantitat anticipada, incrementada en l'1 %.  
  
Article 24. Seguiment i control de les actuacions  
1. L'òrgan instructor comprovarà l'adequada justificació de la subvenció, la realització de l'activitat o el compliment de la finalitat que determina la concessió de la subvenció. La comprovació administrativa de la justificació documental s'efectuarà per mitjà de la revisió de la documentació presentada, d'acord amb el que estableix aquesta ordre, així com la respectiva convocatòria.  
2. La persona titular de la direcció general competent en matèria de política científica i investigació aprovarà un pla de control per a garantir la realització material de l'activitat subvencionada, que serà executat pel servei competent en matèria de política científica i investigació. Addicionalment, l'òrgan concedent podrà designar, si és el cas, els òrgans, comissions o persones expertes que estime necessaris per a realitzar les oportunes actuacions de seguiment i comprovació de l'aplicació de la subvenció.  
3. El beneficiari estarà sotmés a les actuacions de comprovació a efectuar per l'òrgan condecent, així com a les de control per la Intervenció General de la Generalitat i per la Sindicatura de Comptes.  
  
4. L'incompliment total o parcial dels requisits i obligacions establits en la present ordre i la resta de normes aplicables, així com de les condicions que si és el cas s'establisquen en la corresponent resolució de concessió, comportarà, amb audiència prèvia a la persona interessada:  
a) Deixar sense efecte la subvenció concedida o minorar-la, en cas d'incompliment parcial de l'actuació o justificació per quanties inferiors.   
b) En el cas que s'haja produït el cobrament anticipat, reintegrament total o parcial de la subvenció concedida, junt amb els interessos de demora corresponents, d'acord amb el que disposa l'article 37 de la Llei 38/2003, de 17 de novembre, General de Subvencions.  
En particular, seran causes d'incompliment les següents:  
a) No justificar la subvenció en els termes establits o presentar una justificació insuficient.  
b) Destinar la subvenció a una finalitat distinta d'aquella per a la qual es va concedir.  
c) No adequar la despesa efectivament realitzada a la proposada i adjudicada.  
d) No difondre els resultats de les investigacions objecte de subvenció.  
e) Ometre que l'activitat rep finançament per la Generalitat i si és el cas de fons europeus.  
f) No presentar en el termini establit per la convocatòria les memòries finals i de seguiment científic.  
  
  
TÍTOL II  
Disposicions específiques segons el tipus de subvencions  
  
CAPÍTOL I  
Accions del subprograma de recursos humans dedicats a activitats d'R+D+i  
  
Secció primera  
Subvencions per a la contractació de personal investigador   
de caràcter predoctoral  
  
Article 25. Objecte i característiques de la subvenció  
1. Aquestes subvencions tenen per objecte afavorir la contractació, pels centres d'investigació, de personal investigador de caràcter predoctoral.  
2. La duració de les subvencions serà de tres anys. La data d'inici dels contractes es determinarà en la resolució de concessió. A més de pel transcurs del termini establit, la subvenció finalitza en la data de l'acte de defensa i aprovació de la tesi doctoral. De la duració màxima del contracte es descomptaran els períodes en què s'haja gaudit d'altres beques o subvencions amb la mateixa finalitat.  
3. En la convocatòria anual s'establirà l'import de la subvenció, que es destinarà necessàriament a finançar el salari i la quota empresarial de la Seguretat Social de les persones investigadores contractades durant cada una de les anualitats, considerades independentment.  
  
4. Els centres d'investigació podran incrementar a càrrec dels seus propis pressupostos la quantia de la subvenció que s'establisca en la respectiva convocatòria.  
  
Article 26. Persones beneficiàries i sol·licitants  
1. Les entitats beneficiàries d'aquestes subvencions són els centres d'investigació de la Comunitat Valenciana.  
2. Podran ser sol·licitants totes aquelles persones que, al finalitzar el termini de presentació de sol·licituds establit en la corresponent convocatòria, reunisquen la totalitat dels requisits següents:  
a) Ser nacional d'un estat membre de la Unió Europea o ser estranger amb autorització o permís de residència o d'estada per estudis a Espanya, si és el cas.  
b) Estar en possessió d'un títol expedit per una universitat espanyola  
  
1. En els dos anys anteriors a la data de publicació de la convocatòria en el cas de llicenciatura, arquitectura o enginyeria.  
2. En els tres anys anteriors a la data de publicació de la convocatòria en el cas de grau, arquitectura tècnica, enginyeria tècnica o diplomatura.  
Aquelles persones que s'hagen dedicat a l'atenció i atenció de fills menors de sis anys en els quatre anteriors a l'obtenció del títol, la data de finalització d'estudis podrà ser en els sis anys anteriors a la data de publicació de la convocatòria.  
c) Estar admés o preadmés en un programa de doctorat en una universitat de la Comunitat Valenciana.  
d) Acreditar per mitjà del seu expedient acadèmic que supera la nota mitjana mínima (en base 10) que per branca de coneixement s'establisca en les corresponents convocatòries.  
e) No estar en possessió del títol de doctor o doctora amb anterioritat a la data d'inici del gaudi de l'ajuda.  
f) No haver gaudit amb anterioritat d'una ajuda o beca predoctoral per un període de temps superior al que s'establisca en la corresponent convocatòria.  
  
Article 27. Criteris objectius de valoració de les sol·licituds  
Les sol·licituds seran avaluades segons els criteris i el barem següents:  
a) Nota mitjana de l'expedient acadèmic de la persona preseleccionada (70 %).  
b) Avaluació de la memòria descriptiva del projecte d'investigació (20 %).  
1. Fins a 15 punts: qualitat cientificotècnica, rellevància i viabilitat del projecte, metodologia, disseny de la investigació i pla de treball  
2. Fins a 5 punts: vinculació del projecte a les línies d'investigació del grup i finançament del mateix.  
c) Avaluació del currículum de la persona sol·licitant (10 %).  
1. Fins a 5 punts: títols universitaris oficials, estades en altres centres universitaris, coneixements acreditats d'idiomes, publicacions, participació en congressos, cursos.  
2. Fins a 5 punts: participació en projectes d'investigació per mitjà de beca o contracte associat a projectes.  
  
Article 28. Obligacions dels beneficiaris  
1. Són obligacions del centre d'investigació:  
a) Formalitzar un contracte laboral d'acord amb l'article 21 de la Llei 14/2011, d'1 de juny, de la ciència, la tecnologia i la innovació, i remetre'n una còpia a l'òrgan instructor en el termini d'un mes des de la formalització.  
b) Rescindir el contracte de la persona contractada l'endemà de lectura i defensa de la tesi doctoral, i comunicar aquesta circumstància a l'òrgan instructor en el termini màxim d'un mes.  
c) Proporcionar al personal contractat el suport necessari i facilitar-li la utilització dels mitjans, instruments o equips que siguen necessaris per al normal desenvolupament de la seua activitat.  
d) Recolzar la formació del personal contractat, facilitant qualsevol activitat que siga necessària per a la seua millor formació o orientació professional i d'ocupació, així com la realització d'estades breus en centres d'investigació, assistència i participació en congressos i altres activitats relacionades amb la seua investigació.  
e) Vigilar que el personal investigador contractat desenvolupe amb aprofitament l'activitat investigadora, ajustant-se a les normes de treball i disposicions reglamentàries del centre on es duga a terme.  
  
e) Vetlar perquè el personal investigador contractat romanga en el centre d'aplicació del contracte, i amb la mateixa direcció de tesi o projecte. Qualsevol alteració o incidència que afecte les condicions sota les quals es va concedir la subvenció haurà de ser autoritzada per l'òrgan concedent i necessitarà la conformitat dels centres i del personal investigador implicats.  
f) Assignar la persona que realitzarà les funcions de direcció de la tesi i que serà la responsable de supervisar el treball del personal investigador contractat, així com d'emetre els informes anuals o finals del contracte, o sobre qualsevol possible incidència que sorgisca durant el període de duració del contracte.  
g) Comunicar a l'òrgan instructor les renúncies, interrupcions i altres incidències dels contractes finançats, en el termini màxim d'un mes des de la data en què es produïsquen.  
h) En el cas que es produïsca l'extinció del contracte, l'entitat beneficiària de la subvenció haurà de reintegrar la part proporcional de la subvenció corresponent al temps de contracte no gaudit per la persona investigadora contractada, sense perjuí que se n'acorde la substitució en els termes que establisca la convocatòria corresponent.  
  
2. Són obligacions del personal contractat:  
a) Incorporar-se al centre d'investigació en la data establida en la resolució de concessió.  
b) Ajustar-se a les normes de funcionament del centre.  
c) Sol·licitar autorització al centre d'adscripció per a qualsevol absència temporal.  
d) Comunicar qualsevol incidència al seu centre d'adscripció perquè, si és el cas, siga comunicada a l'òrgan instructor.  
e) En cas de renúncia al contracte, comunicar-la al seu centre amb 15 dies d'antelació.  
f) Presentar la documentació que li siga requerida per l'òrgan instructor o pel seu centre d'adscripció, en relació amb el gaudi de la subvenció.  
g) Fer pública la circumstància d'haver rebut finançament de la Generalitat i si és el cas del Fons Social Europeu en les publicacions, ponències, participacions en congressos i altres activitats de difusió científica durant el període de gaudi de la subvenció.  
  
Article 29. Seguiment científic de les subvencions  
1. L'òrgan instructor realitzarà anualment un seguiment científic sobre el treball desenvolupat per la persona investigadora contractada, per a la qual cosa en el mes de novembre de cada anualitat la persona investigadora contractada, a través dels centres perceptors de la subvenció, haurà de remetre una memòria que incloga un detall de la labor realitzada, així com qualsevol altra activitat realitzada; i un informe explicatiu de les tasques a realitzar durant el següent any de contracte. Aquest document haurà d'anar acompanyat d'un informe del director o directora de tesi sobre els resultats.  
2. Si com a resultat del seguiment assenyalat hi ha una valoració negativa del rendiment de la persona investigadora contractada, després del corresponent expedient amb audiència a la persona interessada que determine l'incompliment de les condicions imposades amb motiu de la concessió, de conformitat amb el que estableix l'article 17.3.n de la Llei 38/2003, de 17 de novembre, general de subvencions, es reduirà l'import de la subvenció en la quantia corresponent a les anualitats següents, i es deixarà sense efecte. Si s'ha abonat prèviament la quantia corresponent a un any de contracte, posterior a la qualificació del seguiment com a negatiu, serà procedent el reintegrament d'aquesta.  
  
3. Finalitzat el contracte, incloent-hi la renúncia, la persona investigadora contractada, per mitjà del seu centre d'adscripció, haurà de remetre a l'òrgan instructor, en el termini d'un mes, un resum explicatiu de la labor realitzada i un informe del director o directora de tesi sobre els resultats obtinguts i el grau de formació adquirit.  
4. La persona investigadora contractada comunicarà a l'òrgan instructor, a través del seu centre, la lectura i defensa de la tesi doctoral en el termini d'un mes des que es produïsca, i presentarà en aquest termini una còpia del resguard de la sol·licitud del títol de doctor.  
  
Article 30. Pagament de les subvencions  
El pagament de la subvenció corresponent a la primera anualitat pressupostària del finançament dels contractes es tramitarà després de la presentació dels contractes predoctorals. Els pagaments de les següents anualitats del finançament dels contractes estaran condicionades que s'hagen presentat prèviament els informes de seguiment científic a què es refereix l'article anterior i s'hagen valorat positivament.  
  
  
Article 31. Incompatibilitats  
Aquesta subvenció és incompatible amb qualsevol altra subvenció, beca o contracte d'anàloga naturalesa, excepte les subvencions per estades predoctorals en el context del projecte d'investigació objecte de la tesi doctoral. També serà incompatible amb qualsevol altra percepció econòmica quan la normativa que la regule així ho establisca. Per a la resta d'incompatibilitats caldrà ajustar-se al que a aquest efecte dicten les normes del centre d'investigació.  
  
Article 32. Incompliment  
L'incompliment total o parcial dels requisits i obligacions establides en les presents bases i altres normes aplicables donarà lloc a la incoació del corresponent expedient d'incompliment, de conformitat amb la normativa aplicable.  
En especial es tindran en compte:  
a) L'incompliment total i manifest dels objectius de formació i de realització de les activitats per als quals es va concedir la subvenció.  
  
b) La realització de modificacions no autoritzades en les condicions inicials del contracte.  
c) La no comunicació d'altres activitats incurses en incompatibilitat.  
  
d) La no presentació, d'acord amb el que estableix les bases d'aquesta convocatòria, dels informes de seguiment.  
e) La no comunicació de les suspensions i la resta d'incidències en el contracte finançat.  
  
Secció segona  
Subvencions per a estades de contractats predoctorals en centres d'investigació de fora de la Comunitat Valenciana  
  
Article 33. Objecte i característiques de la subvenció  
1. Aquestes subvencions tenen per objecte finançar estades del personal investigador de caràcter predoctoral en centres d'investigació de fora de la Comunitat Valenciana i que tinguen com a objectiu l'adquisició de noves tècniques, l'accés a instal·lacions científiques, la consulta de fons bibliogràfics o documentals o altres activitats significatives en el context del projecte de tesi de la persona beneficiària, i que contribuïsquen a la seua formació científica i tècnica.  
2. El període de realització de l'estada subvencionada s'establirà en la corresponent convocatòria.  
3. L'estada s'haurà de realitzar en un únic centre d'investigació radicat fora de la Comunitat Valenciana i tindrà una duració ininterrompuda mínima de 3 mesos i màxima de 9 mesos, excepte en els casos següents:  
  
a) Les estades en centres d'investigació radicats a Espanya seran com a màxim de 3 mesos.  
b) Quan l'objecte de l'estada siga exclusivament la consulta bibliogràfica o documental, la seua duració no podrà excedir 1 mes.  
4. No es podrà modificar el centre de destinació sol·licitat una vegada concedida la subvenció, excepte causes de força major degudament justificades.  
5. La determinació de l'import d'aquestes subvencions s'establirà en la convocatòria respectiva basant-se en barems estàndard de costos unitaris d'acord amb el que preveu l'article 67.1.b i 5.a del Reglament (UE) núm. 1303/2013 del Parlament Europeu i del Consell, de 17 de desembre de 2013.  
6. La realització de l'estada per un període de temps inferior al previst en la resolució de concessió de la subvenció haurà d'estar justificada i suposarà l'obligació de reintegrar la part de la quantia percebuda proporcional al període no gaudit de l'estada.  
  
Article 34. Persones beneficiàries  
1. Podrà beneficiar-se d'aquestes subvencions el personal investigador en formació el contracte del qual tinga com a objecte la realització d'una tesi doctoral i estiga finançat a càrrec d'una subvenció de les previstes en aquesta ordre.  
2. No podran sol·licitar aquestes subvencions les persones que n'hagen sigut beneficiàries en convocatòries anteriors per un període superior a tres mesos.  
  
Article 35. Criteris objectius de valoració de les sol·licituds  
Les sol·licituds seran avaluades segons els següents criteris i barem:  
  
a) Curriculum vitae del sol·licitant (50 %).  
1. Fins a 35 punts: publicacions, participació en congressos, cursos i esdeveniments de difusió científica.  
2. Fins a 15 punts: títols universitaris oficials, estades en altres centres universitaris, coneixements acreditats d'idiomes, Premis Extraordinaris Fi de Carrera o Màster i altres premis obtinguts en convocatòries competitives.  
b) Interés cientificotècnic i repercussions de l'estada proposada en el treball d'investigació (30 %).  
1. Fins a 20 punts: qualitat cientificotècnica, rellevància i viabilitat del projecte, repercussió de l'estada en el projecte de tesi.  
2. Fins a 10 punts: metodologia, disseny de la investigació i pla de treball, en relació amb el període de l'estada  
c) Qualitat del centre receptor (20 %).  
1. Fins a 10 punts: qualitat del centre receptor en relació amb l'àrea científica del projecte segons els rànquings més prestigiosos a este efecte  
2. Fins a 10 punts: historial cientificotècnic de l'investigador i del grup d'acollida.  
  
Article 36. Obligacions de les persones beneficiàries  
1. Les persones beneficiàries estaran obligades davant de l'òrgan instructor a:  
a) Remetre, per mitjà de correu electrònic, una còpia escanejada del document que acredite la seua incorporació a la universitat o centre d'investigació de destinació dins del termini que establisca la convocatòria. En cas de no comunicar la incorporació en el termini esmentat, s'entendrà que renuncia a la subvenció concedida.  
b) Ajustar la seua actuació a les normes del centre d'investigació a què s'incorpore i exercir la seua activitat en règim de dedicació exclusiva.  
c) Notificar expressament qualsevol canvi en les condicions de l'estada subvencionada, i prèviament a la realització, per mitjà d'un escrit de sol·licitud d'autorització. L'incompliment de la notificació podrà donar lloc a la modificació de la resolució de concessió.  
  
d) Comptar amb una assegurança d'accidents, una assegurança de responsabilitat civil i quan es tracte de països sense concert amb la Seguretat Social espanyola o quan les cobertures d'aquest concert siguen insuficients, una assegurança d'assistència mèdica per al país de destinació, durant el període total de l'estada, que haurà de ser subscrita per l'entitat a què estiguen adscrites.  
2. La persona beneficiària haurà de mantindre la condició i requisits de contractada predoctoral durant tot el període de l'estada.  
  
Article 37. Incompatibilitats  
Aquestes subvencions són compatibles amb el contracte per a la realització de la tesi doctoral finançat per la Generalitat i incompatibles amb qualsevol altra subvenció obtinguda per a la mateixa finalitat.  
  
Article 38. Incompliment  
L'incompliment total o parcial dels requisits i obligacions establides en les presents bases i la resta de normes aplicables donarà lloc a la incoació del corresponent expedient d'incompliment, de conformitat amb la normativa aplicable.  
  
Secció tercera  
Subvencions del programa Santiago Grisolía  
  
Article 39. Objecte i característiques de la subvenció  
1. Aquestes subvencions es dirigeixen a la contractació, pels centres d'investigació, de personal investigador de caràcter predoctoral que haja obtingut una titulació universitària per una institució no espanyola.  
2. La duració de les subvencions serà de tres anys. La data d'inici dels contractes es determinarà en la resolució de concessió. A més de pel transcurs del termini establit, la subvenció finalitza en el moment que es procedisca a la lectura i defensa de la tesi doctoral. De la duració màxima del contracte es descomptaran els períodes en què s'haja gaudit d'altres subvencions amb la mateixa finalitat.  
3. L'òrgan concedent podrà autoritzar l'ajornament de la incorporació de la persona investigadora a contractar, si així se sol·licita i per raons justificades, amb la conformitat de la persona investigadora responsable i de qui tinga la representació legal de l'entitat en matèria d'investigació, per un període no superior a dos mesos des de la data indicada per a la seua incorporació en la resolució de concessió. En cas de no incorporar-se una vegada conclòs el termini concedit, s'entendrà que renuncia a la subvenció. El període ajornat no podrà ser recuperat.  
  
4. En la convocatòria anual s'establirà l'import anual de la subvenció, el qual es destinarà necessàriament a finançar el salari i la quota empresarial de la Seguretat Social del personal investigador contractat durant cada una de les anualitats, considerades independentment.  
  
5. Els centres d'investigació podran incrementar amb càrrec als seus propis pressupostos la quantia de la subvenció que s'establisca en la respectiva convocatòria.  
6. La convocatòria anual pot incloure una dotació addicional en la primera anualitat destinada a les despeses de viatge i d'establiment a la Comunitat Valenciana de la persona contractada, a càrrec de l'organisme d'investigació a què s'adscriga.  
  
Article 40. Persones beneficiàries, sol·licitants i personal a contractar  
1. Les entitats beneficiàries d'aquestes subvencions són els centres d'investigació de la Comunitat Valenciana.  
2. Podrà ser sol·licitants de la subvenció la persona investigadora principal d'un projecte d'investigació vigent, finançat per programes estatals d'R+D o per programes marc de la Unió Europea.  
A més haurà de tindre reconeguts, o si és el cas avaluats, dos trams d'avaluació positiva de l'activitat investigadora per la CNEAI o per l'Agència d'Avaluació i Prospectiva (AVAP) o haver finalitzat com a investigador principal o com a beneficiari a títol individual un projecte finançat per l'European Research Council (ERC).  
En aquells casos en què les persones investigadores estiguen en centres d'investigació que no puguen accedir a l'avaluació de trams d'activitat investigadora, hauran d'haver finalitzat com a investigadores principals un mínim de dos projectes d'R+D+i del pla nacional d'R+D+i o del programa marc de la Unió Europea amb duració mínima, cada un, de dos anys.  
Aquests requisits hauran de ser acreditats per la unitat responsable en matèria d'investigació de l'entitat.  
3. Les persones sol·licitants que proposen projectes a què vincular la contractació del personal objecte d'aquestes subvencions hauran de ser persones investigadores doctores, que tinguen vinculació estatutària o contractual en el moment de la sol·licitud i que hauran de mantindre almenys durant el període d'execució de la subvenció.  
4. No podrà proposar projectes a què vincular la contractació del personal objecte d'aquestes subvencions el personal investigador doctor que haja tingut personal becat o contractat del programa Santiago Grisolía en alguna de les dues convocatòries precedents a què es presente.  
  
5. Els centres d'investigació els projectes dels quals hagen sigut aprovats seleccionaran, per mitjà del procediment de convocatòria pública de concurrència competitiva, les persones per a la contractació com a personal investigador de caràcter predoctoral i, si és el cas, reserves, els quals hauran de reunir els següents requisits en el moment de la selecció:  
a) Posseir una titulació universitària de grau, llicenciat, arquitecte, arquitecte tècnic, enginyer, enginyer tècnic o diplomat, o l'equivalent en el seu país, per una institució no espanyola, en l'àmbit científic que corresponga al projecte d'investigació a què es vincularà el seu contracte, i haver finalitzat els estudis després de la data que s'establisca en la convocatòria.  
b) Reunir els requisits acadèmics necessaris per a la seua admissió en un programa de doctorat en el moment de la selecció, i estar admés en un programa de doctorat en el moment de la contractació.  
c) Posseir un coneixement d'espanyol o anglés, a nivell de conversació, adequat per al desenvolupament del treball d'investigació.  
d) No estar en possessió del títol de doctor.  
e) No haver gaudit d'una beca o ajuda del Programa Santiago Grisolía.  
  
Article 41. Criteris objectius de valoració de les sol·licituds  
Les sol·licituds seran avaluades segons els següents criteris i barem:  
  
a) Mèrits de l'investigador/a responsable del projecte (40 %).  
1. Fins a 15 punts: projectes d'investigació finançats com a investigador principal; contractes d'investigació d'especial rellevància; patents.  
2. Fins a 15 punts: publicacions.  
3. Fins a 10 punts: tesis doctorals dirigides i sexennis reconeguts.  
  
b) Qualitat del projecte (30 %).  
1. Fins a 20 punts: qualitat cientificotècnica, rellevància i viabilitat del projecte.  
2. Fins a 10 punts: metodologia, disseny de la investigació i pla de treball de la investigació a realitzar per la persona a contractar.  
c) Impacte del desenrotllament del projecte en la formació de la persona a contractar (30 %).  
1. Fins a 15 punts: contribució del projecte a la formació predoctoral de la persona a contractar.  
2. Fins a 15 punts: impacte del projecte en la projecció internacional de la carrera investigadora de la persona contractada  
  
Article 42. Obligacions de les persones beneficiàries i del personal contractat  
1. Sense perjuí del que puguen disposar les respectives convocatòries, són obligacions del centre d'investigació:  
a) Formalitzar un contracte predoctoral i remetre'n una còpia a l'òrgan instructor en el termini d'un mes des de la formalització.  
b) Rescindir el contracte de la persona contractada l'endemà de lectura i defensa de la tesi doctoral, comunicant aquesta circumstància a l'òrgan instructor en el termini màxim d'un mes.  
c) Proporcionar al personal contractat el suport necessari i facilitar-li la utilització dels mitjans, instruments o equips que resulten necessaris per al normal desenvolupament de la seua activitat.  
d) Recolzar la formació del personal contractat, facilitant qualsevol activitat que siga necessària per a la seua millor formació o orientació professional i d'ocupació, assistència i participació en congressos i altres activitats relacionades amb la seua investigació.  
e) Vigilar que la persona investigadora contractada desenvolupe amb aprofitament l'activitat investigadora, ajustant-se a les normes de treball i disposicions reglamentàries del centre on la duga a terme.  
f) Vetlar perquè la persona investigadora contractada romanga en el centre d'aplicació del contracte amb la mateixa persona directora del projecte. Qualsevol alteració o incidència que afecte les condicions sota les quals es va concedir la subvenció haurà de ser autoritzada per l'òrgan concedent i necessitarà la conformitat dels centres i dels investigadors implicats.  
g) Comunicar a l'òrgan instructor les renúncies, interrupcions i la resta d'incidències dels contractes finançats, en el termini màxim d'un mes des de la data en què es produïsquen. Així mateix, comunicar la lectura i defensa de la tesi doctoral del personal contractat en el termini d'un mes des que es produïsca.  
h) La persona responsable del projecte seleccionat serà l'encarregada de supervisar el treball de la persona investigadora contractada, així com d'emetre els informes anuals o finals del contracte, o sobre qualsevol possible incidència que sorgisca durant el període de duració del contracte.  
i) Qualsevol altra que s'establisca en la corresponent convocatòria.  
  
2. Sense perjuí del que puguen disposar les respectives convocatòries són obligacions del personal contractat:  
a) Incorporar-se al centre d'investigació en la data establida.  
b) Ajustar-se a les normes de funcionament del centre.  
c) Sol·licitar autorització al centre d'adscripció per a qualsevol absència temporal.  
d) Comunicar qualsevol incidència al seu centre d'adscripció perquè, si és el cas, siga comunicada a l'òrgan instructor.  
e) En cas de renúncia al contracte, haurà de comunicar-la al seu centre amb 15 dies d'antelació.  
f) Presentar la documentació que li siga requerida per l'òrgan instructor, o el seu centre d'adscripció, en relació amb el gaudi de la subvenció.  
g) Fer pública la circumstància d'haver rebut finançament de la Generalitat, en les publicacions, ponències i altres activitats de difusió científica durant el període de gaudi de la subvenció.  
h) Presentar en termini el seguiment científic de la subvenció, d'acord amb l'article següent.  
i) Qualsevol altra que s'establisca en la corresponent convocatòria.  
  
  
Article 43. Seguiment científic  
1. L'òrgan instructor realitzarà anualment el seguiment científic del treball desenvolupat per la persona investigadora contractada de la subvenció, per a la qual cosa l'entitat beneficiària haurà de presentar, en el mes de novembre de cada anualitat, un informe de la persona investigadora responsable del projecte que avalue el treball realitzat i la necessitat de la seua continuïtat.  
2. Si com a resultat del seguiment assenyalat hi ha una valoració negativa del rendiment de la persona investigadora contractada, després del corresponent expedient amb audiència a la persona interessada que determine l'incompliment de les condicions imposades amb motiu de la concessió, de conformitat amb el que estableix l'article 17.3.n de la Llei 38/2003, de 17 de novembre, General de Subvencions, es reduirà l'import de la subvenció en la quantia corresponent a les anualitats següents, i es deixarà sense efecte. Si s'ha abonat prèviament la quantia corresponent a un any de contracte, posterior a la qualificació del seguiment com a negatiu, serà procedent la seua minoració o el reintegrament.  
  
3. Finalitzat el contracte, incloent-hi la renúncia, la persona investigadora contractada, per mitjà de la institució contractant, haurà de remetre a l'òrgan instructor, en el termini d'un mes, un resum explicatiu de la labor realitzada i un informe de la persona responsable del projecte sobre els resultats obtinguts i el grau de formació adquirit.  
Article 44. Pagament de les subvencions  
1. El pagament de la subvenció als centres d'investigació beneficiaris corresponent a la primera anualitat pressupostària del finançament dels contractes es tramitarà després de la presentació dels contractes laborals subscrits.  
2. Els pagaments de les següents anualitats del finançament dels contractes estaran condicionats que s'haja presentat prèviament la documentació de seguiment científic prevista en l'article anterior i s'hagen valorat positivament.  
  
Article 45. Incompatibilitats  
El gaudi d'aquesta subvenció és incompatible amb qualsevol altra beca, ajuda o salari finançat amb fons públics espanyols o comunitaris de qualsevol naturalesa, excepte les subvencions per estades predoctorals en el context del projecte d'investigació objecte de la tesi doctoral. També serà incompatible amb qualsevol altra percepció econòmica quan la normativa que la regula així ho establisca. Per a la resta d'incompatibilitats caldrà ajustar-se al que a aquest efecte dicten les normes del centre d'investigació.  
  
Secció quarta  
Subvencions per a la contractació de personal investigador en fase postdoctoral  
  
Article 46. Objecte i característiques de la subvenció  
1. Aquestes subvencions es concedeixen a fi de completar la formació de personal investigador doctor que desitge desenvolupar un projecte d'investigació en col·laboració amb una universitat o centre d'investigació de fora de la Comunitat Valenciana.  
2. Les subvencions estaran vinculades a un projecte d'investigació i tindran una duració màxima de dos anys.  
3. El personal investigador doctor contractat haurà de realitzar una estada en un únic centre d'un mínim de dotze mesos fins a un màxim de díhuit mesos.  
4. En la convocatòria anual s'establirà l'import anual de la subvenció el qual es destinarà necessàriament a finançar el salari i la quota empresarial de la Seguretat Social del personal investigador contractat durant cada una de les anualitats, considerades independentment. La retribució salarial mínima que haurà de rebre el personal investigador de caràcter postdoctoral durant aquest període, que s'haurà d'indicar en cada contracte, serà de 35.000 euros bruts anuals.  
5. Els centres d'investigació podran incrementar, a càrrec dels seus propis pressupostos, la quantia de la subvenció que s'establisca en la corresponent convocatòria, sense que, en cap cas, puga finançar la seua part amb subvencions concedides per alguna de les convocatòries incloses en la present ordre o anteriors.  
6. A més, la subvenció es complementarà amb una subvenció addicional que s'establirà en la corresponent convocatòria per a sufragar:  
  
a) Despeses de viatge.  
b) Una assegurança d'accidents, una assegurança de responsabilitat civil i, quan es tracte de països sense concert amb la Seguretat Social espanyola o quan les cobertures d'aquest concert siguen insuficients, una assegurança d'assistència mèdica. Aquesta última s'aplicarà igualment, si és el cas, al cònjuge i als fills de la persona beneficiària. Aquestes assegurances hauran de cobrir el període total de gaudi efectiu de l'estada.  
  
Article 47. Persones beneficiàries i sol·licitants  
1. Podran ser beneficiàries d'aquestes subvencions els centres d'investigació de la Comunitat Valenciana.  
2. Podran ser sol·licitants totes aquelles persones que, al finalitzar el termini de presentació de sol·licituds establit en la corresponent convocatòria, reunisquen la totalitat dels requisits següents:  
a) Haver obtingut el títol de doctor, en els dos anys anteriors a la data de publicació de la convocatòria en una universitat de la Comunitat Valenciana. O haver realitzat el depòsit de la tesi per a la seua defensa. En este supòsit la persona sol·licitant haurà de presentar en el termini de dos mesos des de la data de finalització de presentació de sol·licituds, el seu títol de doctor, document que certifique el pagament de taxes per a l'expedició del títol, o document que acredite la defensa i aprovació de la tesi doctoral.  
b) Haver sigut persona beneficiària d'una ajuda o beca de caràcter predoctoral, l'objecte de la qual fóra la realització d'una tesi doctoral i estiguera finançada per la Generalitat a l'empara d'una ordre de la conselleria competent en matèria de política científica i investigació.  
c) O si és el cas, haver sigut persona beneficiària de les ajudes i beques per a la formació de personal investigador de caràcter predoctoral de les mateixes característiques que les ajudes regulades en la secció primera, convocades per altres administracions i institucions públiques i finançades amb fons públics.  
d) No podran sol·licitar l'ajuda postdoctoral aquelles persones que n'hagen sigut beneficiàries en convocatòries anteriors.  
3. Les persones sol·licitants hauran de ser proposades per una persona investigadora principal que haurà de reunir els requisits següents:  
a) Tindre vinculació estatutària, funcionarial o contractual amb el centre d'investigació, en el moment de la sol·licitud, que haurà de mantindre almenys durant el període d'execució de l'ajuda.  
b) Ser persona investigadora principal d'un projecte del programa Prometeu de la Generalitat o tindre acreditats dos trams de l'activitat investigadora avaluats positivament per la CNEAI o per l'AVAP. En el cas de persones investigadores que tinguen la seua vinculació amb centres d'investigació que no puguen accedir a l'avaluació de trams d'activitat investigadora, hauran d'haver finalitzat com a investigadora principal un mínim de dos projectes d'R+D+i del pla nacional o de programes marc de la Unió Europea, amb una duració superior a un any.  
  
Aquests requisits hauran de ser acreditats per la persona responsable en matèria d'investigació del centre d'investigació.  
c) El projecte d'investigació serà presentat en col·laboració amb un centre d'investigació de fora de la Comunitat Valenciana -preferentment a l'estranger- per mitjà de la conformitat d'una persona investigadora del centre.  
d) Només es podrà avalar una sol·licitud.  
  
Article 48. Criteris objectius de valoració de les sol·licituds  
1. Les sol·licituds seran avaluades segons els següents criteris i barem:  
a) Currículum cientificotècnic de la persona sol·licitant (40 %).  
1. Fins a 20 punts: publicacions, contribucions en congressos, cursos; i premis d'investigació.  
2. Fins a 10 punts: estades en altres centres d'investigació.  
3. Fins a 10 punts: participació en projectes d'investigació.  
b) Interés cientificotècnic i possibles repercussions del projecte d'investigació proposat, així com la viabilitat de la seua execució (30 %).  
1. Fins a 20 punts: qualitat cientificotècnica, rellevància i viabilitat del projecte.  
2. Fins a 10 punts: metodologia, disseny de la investigació i pla de treball, en relació amb el període de l'estada.  
c) Currículum cientificotècnic de les persones investigadores doctores, d'ambdós organismes, que avalen la sol·licitud (30 %).  
1. Fins a 15 punts: mèrits científics-tècnics de la persona que avala la sol·licitud en el centre contractant.  
2. Fins a 15 punts: mèrits científics-tècnics de la persona que avala la sol·licitud en el centre de destinació.  
2. Es concediran 5 punts addicionals en l'avaluació a aquelles sol·licituds presentades per qui haja sigut persona beneficiària d'una beca o ajuda caràcter predoctoral, l'objecte de la qual fóra la realització d'una tesi doctoral i estiguera finançada per la Generalitat a l'empara d'una ordre de la conselleria competent en matèria de política científica i investigació.  
  
Article 49. Obligacions de les persones beneficiàries i de les persones contractades  
1. Són obligacions de l'entitat beneficiària:  
a) Formalitzar un contracte laboral a temps complet. Els centres enviaran una còpia dels contractes a l'òrgan instructor en el termini d'un mes des de la formalització.  
b) Proporcionar al personal contractat el suport necessari i facilitar-li la utilització dels mitjans, instruments o equips que siguen necessaris per al normal desenvolupament de la seua activitat.  
c) Recolzar la formació del personal contractat, facilitant qualsevol activitat que siga necessària per a millorar la seua formació o orientació professional i d'ocupació.  
d) Vigilar que la persona investigadora contractada desenvolupe amb aprofitament l'activitat investigadora, ajustant-se a les normes de treball i disposicions reglamentàries del centre on aquella es duga a terme.  
e) Comunicar a l'òrgan instructor les renúncies, interrupcions i la resta d'incidències dels contractes finançats, en el termini màxim d'un mes des de la data en què es produïsquen. L'entitat beneficiària de la subvenció haurà de reintegrar la part proporcional de l'ajuda corresponent al temps de contracte no gaudit per l'investigador contractat.  
  
f) Contractar una assegurança d'accidents, de responsabilitat civil, i quan es tracte de països sense concert amb la Seguretat Social espanyola o quan les cobertures d'aquest concert siguen insuficients, una assegurança d'assistència mèdica l'àmbit de cobertura de la qual incloga el país de destinació. Aquestes assegurances hauran de cobrir el període total d'estada efectiva.  
2. El personal investigador doctor contractat està obligat a:  
a) Realitzar una estada en una universitat o centre d'investigació.  
  
b) En cas de renúncia al contracte, haurà de comunicar-la al seu centre amb 15 dies d'antelació.  
c) Ajustar la seua actuació a les normes del centre d'investigació a què s'incorpore i exercir la seua activitat en règim de dedicació exclusiva.  
d) Notificar expressament qualsevol canvi en les condicions de l'estada subvencionada, i prèviament a la realització, per mitjà d'un escrit dirigit a l'òrgan concedent per a la seua autorització.  
e) Remetre, per mitjà de correu electrònic, una còpia escanejada del document que acredite la seua incorporació a la universitat o centre d'investigació de destinació dins del termini que establisca la convocatòria. En cas de no comunicar la incorporació en el termini esmentat, s'entendrà que renuncia a la subvenció concedida.  
f) Remetre a l'òrgan instructor, en el termini d'un mes des de la finalització de l'estada, la documentació següent:  
1 Informe original del treball realitzat que continga els resultats obtinguts i on es faça constar la conformitat de la persona responsable de l'equip o grup investigador receptor.  
2. Certificat original de l'estada emés pel representant legal del centre de destinació en què conste la data d'inici i la data final de l'estada, amb el vistiplau de la persona responsable de l'equip o grup científic receptor.  
g) Presentar davant de l'òrgan instructor els documents de seguiment científic recollits en l'article següent.  
  
Article 50. Seguiment científic de les subvencions  
1. La persona investigadora doctora contractada haurà de presentar, en el mes de novembre de cada anualitat, a través dels centres perceptors de l'ajuda, un resum explicatiu de la labor realitzada, així com qualsevol altra activitat exercida, una memòria detallada de les tasques a realitzar durant el següent any de contracte; i un informe de l'investigador que va avalar la sol·licitud sobre els resultats obtinguts.  
2. Finalitzat el contracte, incloent-hi la renúncia, la persona investigadora doctora contractada per mitjà de la institució contractant haurà de remetre a l'òrgan instructor, en el termini de tres mesos, un resum explicatiu de la labor realitzada, amb un informe de l'investigador que va avalar la sol·licitud sobre els resultats i el grau de formació adquirit.  
  
  
Article 51. Pagament de les subvencions  
El pagament de l'ajuda als centres d'investigació beneficiaris corresponent a la primera anualitat pressupostària del finançament dels contractes es tramitarà després de la presentació dels contractes laborals subscrits. Els pagaments de les següents anualitats del finançament dels contractes estaran condicionats que s'hagen presentat prèviament els informes de seguiment científic a què es refereix l'article anterior i s'hagen valorat positivament.  
  
Article 52. Incompliment  
L'incompliment de les obligacions establides en l'article 49 podrà donar lloc a la modificació de la resolució de concessió.  
  
Article 53. Incompatibilitats  
Aquestes subvencions són incompatibles amb qualsevol altra obtinguda per a la mateixa finalitat i que finance els mateixos conceptes de despeses o semblants que els establits en l'article 46.  
  
Secció cinquena  
Subvencions per a recolzar la contractació de personal investigador doctor del subprograma Ramón y Cajal per part de centres d'investigació  
  
Article 54. Objecte i característiques de l'ajuda  
1. L'objecte d'aquestes subvencions és el cofinançament de la contractació laboral vigent en cada anualitat, del personal investigador doctor en el marc del subprograma Ramón y Cajal, per part de centres d'investigació de la Comunitat Valenciana. Les subvencions es destinaran a finançar fins al 50 % del cost del contracte no finançat pel subprograma Ramón y Cajal.  
2. Aquestes subvencions seran compatibles amb altres subvencions per a la mateixa finalitat procedents de qualssevol administracions o ens públics o privats, nacionals, de la Unió Europea o de centres internacionals. L'import de les subvencions en cap cas podrà superar el cost de l'activitat subvencionada.  
3. L'import de les subvencions s'establirà en la resolució de concessió.  
  
Article 55. Persones beneficiàries i sol·licitants  
Podran sol·licitar i ser beneficiàries d'aquestes subvencions els centres d'investigació de la Comunitat Valenciana.  
  
Article 56. Criteris objectius de valoració de les sol·licituds  
1. La comissió avaluadora comprovarà el compliment dels requisits de les sol·licituds presentades i elaborarà una proposta de resolució amb indicació del nombre de persones investigadores per cada centre, així com el cost a cofinançar dels contractes subscrits en el subprograma Ramón y Cajal.  
2. En cas de no existir crèdit suficient per a cobrir totes les sol·licituds presentades, la comissió avaluadora mitjançant una decisió motivada proposarà el nombre de sol·licituds a atendre, aplicant per a això criteris de gènere a fi de corregir els desequilibris que respecte d'això es quantifiquen en cada convocatòria en cada àrea ANEP, segons les últimes dades disponibles procedents del Sistema Integrat d'Informació Universitària.  
  
Article 57. Pagament de les subvencions  
El pagament de les subvencions als centres d'investigació beneficiaris corresponent al finançament dels contractes es tramitarà després de la presentació dels contractes laborals subscrits.  
  
Secció sisena  
Subvencions per a la contractació de personal de suport vinculat a un projecte de transferència tecnològica  
  
Article 58. Objecte i característiques de l'ajuda  
1. L'objecte d'aquestes subvencions és cofinançar els costos de la contractació laboral de personal de suport vinculat a un projecte de transferència dels resultats d'investigació o d'innovació al sector productiu valencià.  
2. Les subvencions tindran una duració màxima de dos anys. La data d'inici del còmput de l'ajuda s'establirà en la resolució de concessió i la seua finalització estarà vinculada a la vigència del projecte mencionat en l'apartat anterior.  
3. L'import anual de l'ajuda para cada un dels contractes s'establirà en les corresponents convocatòries. La retribució mínima anual que haurà de rebre el personal de suport i que s'haurà d'indicar en cada contracte serà de 15.000 euros. Aquestes subvencions es destinaran a cofinançar el cost del salari i de la quota empresarial de la Seguretat Social del personal de suport contractat. En conseqüència, el centre d'investigació haurà d'assumir la resta del cost de contractació.  
4. En cap cas podrà el centre d'investigació finançar la seua part amb subvencions concedides per alguna de les convocatòries incloses en la present ordre o anteriors.  
  
Article 59. Persones beneficiàries, sol·licitants i personal a contractar  
1. Les persones beneficiàries d'aquestes subvencions són els centres d'investigació de la Comunitat Valenciana.  
2. El sol·licitant haurà de ser la persona investigadora principal del projecte mencionat en l'article anterior, doctora i mantindre amb aquesta categoria una vinculació funcionarial, estatutària o contractual amb el centre d'investigació en el moment de la sol·licitud, que haurà de mantindre durant el període d'execució de l'ajuda.  
3. El personal a contractar haurà de reunir, sense perjuí del que puguen disposar les corresponents convocatòries, els requisits següents:  
  
a) Tindre la nacionalitat espanyola, o ser nacional d'un estat membre de la Unió Europea o ser persona estrangera amb permís de residència o estada a Espanya.  
b) Posseir una titulació espanyola: de grau, llicenciatura, enginyeria, arquitectura, enginyeria tècnica, diplomatura o tècnic superior de formació professional.  
  
Article 60. Criteris objectius de valoració de les sol·licituds  
Les sol·licituds seran avaluades segons els següents criteris i barem:  
  
a) Mèrits de la persona investigadora responsable del projecte (50 %).  
1. Fins a 25 punts: projectes d'investigació finançats com a investigador principal, contractes d'investigació d'especial rellevància i patents.  
2. Fins a 15 punts: publicacions.  
3. Fins a 10 punts: tesis doctorals dirigides i sexennis reconeguts.  
  
b) Característiques i dimensió del projecte d'innovació i la seua aplicació a la cadena ciència, coneixement i empresa (30 %).  
1. Fins a 15 punts: qualitat cientificotècnica, rellevància i viabilitat de la proposta.  
2. Fins a 15 punts: impacte dels resultats a la cadena ciència, coneixement i empresa  
c) Vinculació del projecte en la RIS - 3 CV i en les línies prioritàries establides en l'estratègia regional d'innovació del Consell Valencià de la Innovació o de l'entitat de la Generalitat competent per a la seua elaboració i impuls (20 %).  
1. Fins a 10 punts: alineació del projecte als eixos prioritaris de desenrotllament i objectius específics de la RIS 3 CV  
2 Fins a 10 punts: vinculació del projecte a les línies prioritàries establides en l'estratègia regional d'innovació del Consell Valencià de la Innovació o de l'entitat de la Generalitat competent per a la seua elaboració i impuls.  
  
Article 61. Obligacions de les persones beneficiàries  
Sense perjuí del que puguen disposar les respectives convocatòries les entitats beneficiàries estaran obligades a:  
a) Formalitzar un contracte laboral dels regulats en l'Estatut dels Treballadors amb una duració mínima igual a la del període de vigència de l'ajuda. Els centres n'enviaran una còpia a l'òrgan instructor en el termini d'un mes des de la formalització.  
b) Proporcionar al personal contractat el suport necessari i facilitar-li la utilització dels mitjans, instruments o equips que resulten necessaris per al normal desenvolupament de la seua activitat.  
c) Recolzar la formació del personal contractat, facilitant qualsevol activitat que siga necessària per a la seua millor formació o orientació professional i d'ocupació.  
d) Vigilar que el personal tècnic contractat desenvolupe amb aprofitament l'activitat per a la qual se l'ha contractat, ajustant-se a les normes de treball i disposicions reglamentàries del centre on aquell es duga a terme.  
e) Qualsevol altra que s'establisca en la corresponent convocatòria.  
  
Article 62. Seguiment científic  
L'òrgan instructor realitzarà anualment el seguiment científic del treball desenvolupat pel responsable del projecte, per a la qual cosa l'entitat beneficiària haurà de presentar, en el mes de novembre de cada anualitat, un informe de la persona investigadora responsable del projecte que avalue el treball realitzat i la necessitat de la continuïtat de l'ajuda.  
  
Article 63. Pagament de les subvencions  
1. El pagament de l'ajuda als centres d'investigació beneficiaris corresponent a la primera anualitat pressupostària es tramitarà després de la presentació a l'òrgan instructor d'una còpia dels contractes la subscripció dels quals es finança.  
2. El pagament de les següents anualitats del finançament dels contractes estarà condicionat a la presentació de l'informe de seguiment científic a què es refereix l'article anterior.  
  
Article 64. Incompatibilitats  
Aquestes subvencions són compatibles amb altres subvencions per a la mateixa finalitat procedents de qualssevol administracions o ens públics o privats, nacionals, de la Unió Europea o de centres internacionals. L'import de les subvencions en cap cas podrà superar el cost total del contracte objecte de la subvenció.  
  
Secció setena  
Subvencions per a la realització d'estades de personal investigador doctor en empreses de la Comunitat Valenciana  
  
Article 65. Objecte i característiques de l'ajuda  
1. L'objecte d'aquesta subvenció és afavorir la realització d'estades del personal investigador doctor dels centres d'investigació de la Comunitat Valenciana en empreses de caràcter mercantil que tinguen com a finalitat la materialització d'un projecte d'investigació que supose una innovació en els processos de fabricació o en el producte final de l'empresa.  
2. L'estada s'haurà de realitzar en empreses de la Comunitat Valenciana i tindrà una duració màxima de 2 anys, amb una dedicació màxima per exercici de 300 hores. El personal investigador no podrà tindre cap participació en el capital social de l'empresa. El període de realització de l'estada es determinarà en la corresponent convocatòria i, si és el cas, en la resolució de concessió de la subvenció.  
  
3. La Generalitat aportarà una dotació al centre d'investigació per persona investigadora seleccionada, que es determinarà en la corresponent convocatòria i no podrà ser inferior als 20.000 euros. L'import de les subvencions es podrà incrementar, en la respectiva convocatòria, en cas que el projecte s'enquadre dins dels eixos prioritaris i objectius específics de l'estratègia RIS 3-CV i de l'estratègia d'innovació de la Generalitat que estiga vigent.  
4. De la quantitat anterior, el personal investigador seleccionat podrà percebre, en concepte de complement salarial, la quantia que s'establisca en la corresponent convocatòria, que no serà inferior als 18.000 euros.  
5. Quan el màxim permés a percebre per la persona investigadora seleccionada, derivat del règim de retribucions i d'incompatibilitats que se li aplique, siga inferior al complement salarial previst en l'apartat anterior o si és el cas en la convocatòria, el complement salarial a percebre s'ajustarà a aquell, la qual cosa comportarà conseqüentment que la dotació al centre d'investigació es reduïsca proporcionalment.  
  
6. L'import de l'ajuda serà proporcional al temps de dedicació, segons certificat de l'estada emés per la persona representant legal de l'empresa de destinació. La realització de l'estada per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda, proporcional al període no gaudit de l'estada.  
7. En cas que durant el període d'execució del projecte l'investigador o investigadora principal acredite el gaudi d'un permís derivat de maternitat o paternitat d'acord amb les situacions protegides que figuren en el règim general de la Seguretat Social o en cas d'atenció a persones en situació de dependència, d'acord amb el que disposa la Llei 39/2006, de 14 de desembre, es podrà sol·licitar un reajustament dels crèdits durant el període l'execució del projecte, que podrà ser autoritzat per l'òrgan concedent.  
  
Article 66. Persones beneficiàries i sol·licitants. Obligacions  
1. Podran ser beneficiàries d'aquestes subvencions els centres d'investigació de la Comunitat Valenciana.  
2. Podran presentar propostes per mitjà del seu centre i com a persones investigadores responsables de la seua execució cientificotècnica aquelles persones que estiguen en possessió del títol de doctor i que tinguen formalitzada amb aquesta categoria una vinculació estatutària o contractual amb l'entitat beneficiària en el moment de la sol·licitud, que hauran de mantindre almenys durant el període d'execució de l'ajuda.  
3. Les persones beneficiàries estaran obligades a:  
a) Comunicar al òrgan instructor, la seua incorporació a l'empresa de destinació en cada anualitat, en el termini que establisca la corresponent convocatòria. En cas de no comunicar la incorporació en el termini citat, s'entendrà que renúncia a l'ajuda concedida.  
b) Ajustar la seua actuació a les normes de l'empresa a què s'incorpore.  
c) Notificar qualsevol canvi en les condicions de l'estada subvencionada per mitjà d'un escrit dirigit al òrgan instructor per a la seua autorització prèviament a la realització de l'estada. L'incompliment de la dita notificació podrà donar lloc a la modificació de la resolució de concessió.  
d) Remetre a l'òrgan instructor, en el termini que establisca la corresponent convocatòria, des de la finalització de l'estada en cada anualitat, la documentació següent:  
1. Informe del treball realitzat, que continga els resultats obtinguts i on es faça constar la conformitat del responsable de l'empresa.  
  
2. Certificat de l'estada emés per la persona representant legal de l'empresa, en el que consten les dates d'inici i finalització de l'estada i el nombre d'hores realitzat que es presentarà en cada anualitat.  
  
La realització de l'estada per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda, proporcional al període no realitzat de l'estada.  
  
Article 67. Criteris objectius de valoració de les sol·licituds  
Les sol·licituds seran avaluades segons els següents criteris i barem:  
a) Adequació del currículum cientificotècnic de la persona sol·licitant a la investigació que es pretén realitzar (30 %).  
b) Viabilitat del treball a desenrotllar i de la seua relació amb l'objectiu d'innovació a aconseguir (40 %).  
1. Fins a 25 punts: viabilitat del treball a desenrotllar, adequació de les activitats que es pretén realitzar, objectius a aconseguir i calendari temporal previst per a la seua execució  
2. Fins a 15 punts: relació de l'activitat amb l'objectiu d'innovació a aconseguir  
c) Alineació del projecte amb els eixos prioritaris i objectius específics de la RIS 3 - CV i de l'Estratègia d'Innovació de la Generalitat que estiga vigent (30 %).  
1. Fins a 15 punts: alineació del projecte als eixos prioritaris de desenrotllament i objectius específics de la RIS 3 CV  
2. Fins a 15 punts: vinculació del projecte amb l'Estratègia d'Innovació de la Generalitat que estiga vigent  
  
Article 68. Incompatibilitats  
Aquestes subvencions són incompatibles amb qualsevol altra obtinguda per a la mateixa finalitat i que finance els mateixos conceptes de despesa o semblants que els establits en l'article 65.  
  
Secció huitena  
Subvencions per a estades de personal investigador doctor en centres d'investigació radicats fora de la Comunitat Valenciana  
  
Article 69. Objecte i característiques de la subvenció  
1. L'objecte d'aquestes subvencions és promoure les estades del personal investigador doctor en centres d'investigació radicats fora de la Comunitat Valenciana, que tinguen com a finalitat l'adquisició de noves tècniques, l'accés a instal·lacions científiques, la consulta de fons bibliogràfics o documentals, o altres activitats significatives que contribuïsquen a la seua labor.  
2. L'estada s'haurà de realitzar en centres d'investigació radicats fora de la Comunitat Valenciana i tindrà una duració ininterrompuda mínima d'un mes i màxima de sis mesos. Quan l'objecte de l'estada siga la consulta bibliogràfica o documental, la seua duració màxima serà d'un mes. En la corresponent convocatòria s'establirà el període en què es podrà realitzar l'estada.  
3. La subvenció consistirà en una dotació mensual per a despeses d'allotjament i manutenció i una subvenció addicional per al viatge d'anada i tornada al centre de destinació les quanties de la qual dependran si aquest és nacional o internacional i que es determinaran en les convocatòries corresponents.  
4. L'estada s'haurà de realitzar en els termes indicats en la sol·licitud. No es podrà modificar el centre de destinació, excepte quan es justifique i acredite un canvi de centre del grup d'investigació on es tenia previst integrar la persona sol·licitant per a realitzar l'estada. En cas de reduir l'extensió del període concedit per a l'estada, s'haurà de sol·licitar autorització expressa de l'òrgan concedent.  
  
Article 70. Persones beneficiàries i sol·licitants  
Les persones que sol·liciten aquesta subvenció hauran de reunir la totalitat dels següents requisits a la finalització del termini de presentació de sol·licituds i mantindre'ls durant el període de vigència de la subvenció:  
a) Exercir una categoria professional d'investigador que requerisca el títol de doctor en la seua relació estatutària, funcionarial o contractual amb algun centre d'investigació de la Comunitat Valenciana.  
  
b) Residir a la Comunitat Valenciana.  
c) No haver-li sigut concedida aquesta ajuda en cap de les tres anualitats anteriors a la convocatòria a què concorre.  
  
Article 71. Criteris objectius de valoració de les sol·licituds  
Les sol·licituds seran avaluades segons els següents criteris i barem:  
  
a) Currículum cientificotècnic de la persona sol·licitant (30 %).  
b) Interés cientificotècnic i possibles repercussions del treball d'investigació proposat, així com la viabilitat de la seua execució en el temps sol·licitat (40 %).  
1. Fins a 15 punts: qualitat del treball d'investigació proposat.  
2. Fins a 10 punts: possibles repercussions del treball d'investigació (publicacions, congressos, patents?).  
3. Fins a 15 punts: viabilitat de la seua execució en el temps sol·licitat.  
c) Qualitat i interés de l'historial científic del grup investigador on s'integrarà la persona sol·licitant o si és el cas, de la institució on s'exercirà l'activitat (30 %).  
1. Fins a 15 punts: excel·lència científica del grup investigador on s'integrarà.  
2. Fins a 15 punts: qualitat del centre receptor en relació amb l'àrea científica del projecte segons els rànquings més prestigiosos a aquest efecte.  
  
Article 72. Obligacions de les persones beneficiàries  
1. Les persones beneficiàries estaran obligades a:  
a) Aportar, des de la publicació de la resolució de concessió de la subvenció i en el termini que establisca la corresponent convocatòria, la fitxa amb les dades de domiciliació bancària.  
b) Remetre, per mitjà de correu electrònic, una còpia escanejada del document que acredite la seua incorporació a la universitat o centre d'investigació de destinació dins del termini que establisca la convocatòria.  
c) Ajustar la seua actuació a les normes del centre d'investigació a què s'incorpore i exercir la seua activitat en règim de dedicació exclusiva.  
d) Realitzar l'estada en els termes de la resolució.  
e) Contractar una assegurança d'accidents, de responsabilitat civil, i quan es tracte de països sense concert amb la Seguretat Social espanyola o quan les cobertures d'aquest concert foren insuficients, una assegurança d'assistència mèdica l'àmbit de cobertura de la qual incloga el país de destinació. Aquestes assegurances hauran de cobrir el període total de gaudi efectiu de la subvenció.  
f) Aportar, en el termini de 20 dies hàbils des de la finalització de l'estada o en el termini que establisca la corresponent convocatòria, un informe del treball realitzat que continga els resultats obtinguts i on es faça constar la conformitat del responsable de l'equip o grup investigador receptor. Així com un certificat de l'estada emés per la persona representant legal del centre de destinació en què consten la data d'inici i la data de finalització de l'estada, amb el vistiplau de la persona responsable de l'equip o grup científic receptor.  
  
La realització de l'estada per un període de temps inferior al previst en la resolució de concessió de la subvenció haurà d'estar justificada i suposarà l'obligació de reintegrar una part de la quantia percebuda proporcional al període no gaudit de l'estada.  
2. En cas de no comunicar o aportar la documentació requerida en el termini fixat en la convocatòria, es considerarà que es renuncia a la subvenció concedida.  
  
Article 73. Incompatibilitats  
Aquestes subvencions són incompatibles amb qualsevol altra obtinguda per a la mateixa finalitat i que finance els mateixos conceptes de despesa establits en l'article 66.3.  
  
  
CAPÍTOL II  
Subvencions subprograma per a la consolidació i enfortiment de projectes i grups d'R+D+i  
  
Secció primera  
Subvencions per a la realització de projectes d'R+D+i desenvolupats per grups d'investigació emergents  
  
Article 74. Objecte i característiques de la subvenció  
1. Aquestes subvencions es concedeixen a grups d'investigació emergents per a la realització de projectes d'R+D+i en centres d'investigació de la Comunitat Valenciana.  
2. Les actuacions subvencionades seran executades per grups d'investigació emergents dirigits per una persona investigadora principal que tindrà formalitzada la seua vinculació funcionarial, estatutària o contractual amb l'entitat beneficiària.  
3. La subvenció tindrà una duració màxima de dos anys.  
4. La quantia màxima anual de la subvenció es determinarà en la corresponent convocatòria.  
5. L'import de la subvenció, sense perjuí del que disposen les respectives convocatòries, podrà finançar els conceptes següents:  
a) Material fungible i bibliogràfic.  
b) Despeses per utilització i accés a infraestructures científiques i tècniques singulars (ICTS) i grans instal·lacions científiques nacionals i internacionals.  
c) Despeses de viatges, manutenció i allotjament dels membres del grup d'investigació fins a un màxim per anualitat que es determinarà en la corresponent convocatòria.  
d) Despeses de viatges, manutenció i allotjament del personal investigador invitat, participant en activitats objecte del projecte d'investigació, fins a un màxim que es determinarà en la corresponent convocatòria.  
e) Despeses de difusió de les activitats del grup.  
f) Despeses derivades de participació dels membres del grup en activitats de formació específiques de la temàtica del projecte, imprescindibles per a la seua execució i d'organització de jornades científiques, fins al màxim anual que s'establisca en la corresponent convocatòria.  
  
g) Altres despeses necessàries directament relacionades amb l'execució del projecte.  
6. Les persones del grup no podran percebre cap tipus de remuneració a càrrec del projecte d'investigació.  
7. No seran objecte de finançament a càrrec d'aquesta subvenció les despeses en béns inventariables.  
8. Totes les despeses hauran d'estar directament relacionades amb l'execució del projecte per a poder ser finançades per aquesta subvenció.  
  
Article 75. Persones sol·licitants i incompatibilitats i persones beneficiàries  
1. Les entitats beneficiàries d'aquestes subvencions seran els centres d'investigació de la Comunitat Valenciana.   
2. Les actuacions subvencionades s'executaran per grups d'investigació dirigits per un investigador principal, que actuarà com a sol·licitant de la subvenció. El grup d'investigació estarà format com a mínim per tres persones investigadores amb vinculació funcionarial, estatutària o contractual amb un centre d'investigació i en servei actiu, havent de mantindre aquesta vinculació durant el temps de vigència de l'ajuda. La persona que tinga la condició d'investigadora principal haurà de tindre formalitzada la seua vinculació amb l'entitat beneficiària i haver obtingut el títol de doctor com a màxim en els huit anys anteriors que es produïsca la convocatòria d'aquestes subvencions. A més, almenys un altre membre del grup, haurà de posseir el títol de doctor.  
  
En el cas d'aquelles persones que hagen disfrutat de permisos derivats de maternitat o paternitat disfrutats d'acord amb les situacions protegides que s'arrepleguen en el règim general de la Seguretat Social o en cas d'atenció a persones en situació de dependència, d'acord amb el que disposa la Llei 39/2006, de 14 de desembre, s'aplicarà una ampliació de un any per cada fill o situació de dependència tinguts després del màxim dels huit anys respecte a la respectiva convocatòria. En el cas d'investigadors que estiguen en possessió de més d'un doctorat, aquest requisit es referirà al primer dels doctorats obtinguts.  
  
3. Cap membre del grup d'investigació, incloent-hi l'investigador principal, haurà sigut prèviament ni podrà ser simultàniament investigador principal en projectes finançats per plans nacionals o estatals d'R+D+i o per programes marc de la Unió Europea.  
  
4. Cap membre del grup, incloent-hi l'investigador principal, haurà participat com a investigador principal en projectes d'investigació que hagen percebut ajudes en convocatòries anteriors de la conselleria competent en matèria de política científica i investigació, ni podrà formar part d'altres grups d'investigació amb finançament vigent a càrrec de convocatòries d'aquella conselleria per al foment de grups d'investigació emergents, consolidables o del Programa Prometeu.  
  
5. Cap membre del grup d'investigació, incloent-hi l'investigador principal, podrà formar part de més d'un grup d'investigació emergent que sol·licite aquesta ajuda.  
6. Els membres del grup que pertanguen a una entitat diferent de la beneficiària hauran de comptar amb l'autorització expressa de l'entitat a què pertanguen. Aquesta documentació quedarà en poder de l'entitat beneficiària, que serà la responsable que el personal del grup d'investigació no vinculat de manera funcionarial, laboral o estatutària compte amb aquesta autorització.  
7. Els requisits, el règim de compatibilitat i dedicació dels investigadors principals i de la resta dels membres del grup d'investigació hauran de complir-se el dia que finalitze el termini de presentació de sol·licituds i mantindre's fins a la data final del termini d'execució de l'actuació.  
8. En cas que, durant el període d'execució del projecte, l'investigador o la investigadora principal acredite el gaudi d'un permís derivat de maternitat o paternitat d'acord amb les situacions protegides que figuren en el règim general de la Seguretat Social o en cas d'atenció a persones en situació de dependència, d'acord amb el que disposa la Llei 39/2006, de 14 de desembre, i que aquesta situació impedisca que el grup puga continuar desenvolupant la seua activitat d'acord amb els objectius plantejats, es podrà sol·licitar un reajustament dels crèdits durant el període d'execució del projecte, que podrà ser autoritzat per l'òrgan concedent. La reassignació de l'import concedit entre diferents anualitats no podrà comportar una pròrroga de la duració total del projecte a una altra anualitat diferent de les concedides en la resolució de concessió.  
9. L'entitat beneficiària serà la responsable de verificar el compliment de les condicions de titulació, vinculació, compatibilitat, dedicació i qualssevol altre requisit exigit al personal investigador participant, i n'haurà de comunicar qualsevol variació en un termini de 10 dies a partir d'aquell en què es produïsca el canvi.  
  
Article 76. Criteris objectius de valoració de la subvenció  
1. Les sol·licituds seran avaluades segons els següents criteris i barem:  
a) Qualitat del grup d'investigació (40 %).  
1. Fins a 20 punts: rellevància de l'investigador principal.  
2. Fins a 10 punts: trajectòria investigadora de la resta de membres del grup.  
3. Fins a 10 punts: coherència en la composició del grup amb relació al projecte a desenrotllar.  
b) Qualitat i interés cientificotècnic del projecte d'R+D'i, objectius i metodologia del projecte (40 %).  
1. Fins a 20 punts: objectius, impactes esperats i metodologia del projecte en relació amb la temàtica del mateix.  
2. Fins a 20 punts: pla de treball i disseny d'investigació.  
c) Adequació del pressupost a les activitats previstes (20 %).  
1. Fins a 10 punts: adequació del pressupost sol·licitat en relació amb les activitats a realitzar.  
2. Fins a 10 punts: adequació del pressupost sol·licitat en relació amb els objectius a aconseguir i el temps de realització (10 %).  
2. Es concediran 5 punts addicionals en l'avaluació d'aquelles sol·licituds que incorporen la perspectiva de gènere en el contingut del projecte d'investigació a desenrotllar.  
  
Article 77. Seguiment científic de les subvencions  
1. Es justificarà l'ús de la subvenció concedida per mitjà del compliment de les normes de seguiment cientificotècnic.  
2. Junt amb la justificació econòmica de la primera anualitat pressupostària es presentarà un informe de progrés i seguiment i un informe final junt amb la justificació econòmica de la segona anualitat en què constaran els resultats derivats de l'execució de les activitats del grup.  
  
  
Article 78. Pagament de les subvencions  
El pagament de la subvenció corresponent a la segona anualitat estarà condicionat que s'haja presentat prèviament la justificació econòmica de l'anualitat anterior així com l'informe a què es refereix l'article anterior.  
  
Secció segona  
Subvencions per a grups d'investigació consolidables  
  
Article 79. Objecte i característiques de la subvenció  
1. L'objecte d'aquestes subvencions és afavorir la consolidació de grups d'investigació d'R+D+i de la Comunitat Valenciana, que demostren potencial de creixement per a convertir-se en grups de referència.  
  
2. Les actuacions subvencionades seran executades per grups d'investigació consolidables dirigits per una persona investigadora principal que tindrà formalitzada la seua vinculació funcionarial, estatutària o contractual amb l'entitat beneficiària.  
3. La subvenció tindrà una duració màxima de dos anys.  
4. La quantia màxima anual de la subvenció es determinarà en la corresponent convocatòria.  
5. L'import de la subvenció, sense perjuí del que disposen les respectives convocatòries, podrà finançar els conceptes següents:  
a) Despeses de personal. Aquests costos es podran referir a les categories següents:  
1. Personal investigador de caràcter predoctoral.  
2. Personal investigador doctor.  
3. Personal tècnic de suport.  
b) Despeses d'execució:  
1. Material fungible i bibliogràfic fins a un màxim per anualitat que es determinarà en la corresponent convocatòria.  
2. Despeses per utilització i accés a infraestructures científiques i tècniques singulars i grans instal·lacions científiques nacionals i internacionals.  
3. Despeses de viatges, manutenció i allotjament de les persones del grup d'investigació, fins a un màxim per anualitat que es determinarà en la corresponent convocatòria.  
4. Despeses de viatges, manutenció i allotjament del personal investigador invitat i participants en activitats objecte del projecte d'investigació, fins a un màxim per anualitat que es determinarà en la corresponent convocatòria.  
5. Despeses de difusió de les activitats del grup.  
6. Despeses derivades de la participació de les persones del grup en activitats de formació específiques de la temàtica del projecte, imprescindibles per a la seua execució, i organització d'activitats cientificotècniques. Les corresponents convocatòries establiran l'import màxim a finançar respecte d'això.  
7. L'organització de jornades científiques directament relacionades amb el projecte serà finançable sempre que no se li hagen concedit altres subvencions per a aquest mateix concepte a l'empara d'aquesta ordre.  
8. Altres despeses necessàries directament relacionades amb l'execució del projecte.  
6. Totes les despeses hauran d'estar directament relacionades amb l'execució del projecte per a poder ser finançades per aquesta subvenció.  
7. Les persones del grup no podran percebre remuneracions a càrrec del projecte d'investigació.  
8. No seran objecte de finançament a càrrec d'aquesta subvenció les despeses en béns inventariables.  
  
Article 80. Persones sol·licitants i incompatibilitats i persones beneficiàries  
1. Les entitats beneficiàries d'aquestes subvencions seran els centres d'investigació de la Comunitat Valenciana.  
2. Les actuacions subvencionades seran executades per grups d'investigació dirigits per un investigador principal, que actuarà com a sol·licitant de la subvenció. El grup d'investigació estarà format com a mínim per tres persones investigadores doctores amb vinculació funcionarial, estatutària o contractual amb un centre d'investigació i en servei actiu, un dels quals serà l'investigador principal. Aquesta vinculació s'haurà de mantindre durant tot el període de vigència de l'ajuda.  
  
3. L'investigador principal haurà de:  
a) Tindre formalitzada la seua vinculació amb l'entitat beneficiària en una categoria professional que requerisca ser doctor.  
b) Tindre reconeguts, o si és el cas avaluats, dos trams d'avaluació positiva de l'activitat investigadora per la CNEAI o per l'Agència d'Avaluació i Prospectiva (AVAP) o haver finalitzat com a investigador principal o com a beneficiari a títol individual un projecte finançat per l'European Research Council (ERC).  
En aquells casos en què les persones investigadores estiguen en centres d'investigació que no puguen accedir a l'avaluació de trams d'activitat investigadora, hauran d'haver finalitzat com a investigadores principals un mínim de dos projectes d'R+D+i del pla nacional d'R+D+i o del programa marc de la Unió Europea amb una duració mínima, cada un, de dos anys.  
c) No ser investigador principal de projectes finançats per plans nacionals o estatals d'R+D+i o per programes marc de la Unió Europea amb finançament vigent, ni de projectes d'investigació que hagen percebut ajudes en convocatòries anteriors de la conselleria competent en matèria de política científica i investigació per a grups d'investigació consolidables o del programa Prometeu, ni formar part d'altres grups d'investigació amb finançament vigent a càrrec de convocatòries d'aquella conselleria per al foment de grups d'investigació emergents, consolidables o del Programa Prometeu.  
4. La resta dels membres del grup d'investigació hauran de complir els requisits següents:  
a) Ser personal investigador doctor que tinga formalitzada amb un centre d'investigació la seua vinculació funcionarial, estatutària o laboral que cobrisca, almenys, el període sol·licitat d'execució del projecte i estar en servei actiu.  
Els membres del grup d'investigació que pertanguen a una entitat diferent de la beneficiària hauran de comptar amb l'autorització expressa de l'entitat a què pertanguen. La documentació acreditativa respecte d'això quedarà en poder de l'entitat sol·licitant, que serà la responsable que el personal del grup d'investigació no vinculat funcionarialment, laboralment o estatutàriament compte amb aquesta autorització.  
  
b) No haver sigut prèviament ni ser simultàniament investigador principal en projectes finançats per plans nacionals d'R+D+i o per programes marc de la Unió Europea, ni de projectes d'investigació que hagen percebut ajudes en convocatòries anteriors de la conselleria competent en matèria de política científica i investigació per a grups d'investigació consolidables o del programa Prometeu ni formar part d'altres grups d'investigació amb finançament vigent a càrrec de convocatòries d'aquella conselleria per al foment de grups d'investigació emergents, consolidables o del Programa Prometeu.  
5. Cap membre del grup, incloent-hi l'investigador principal, podrà formar part de més d'un grup d'investigació consolidable que sol·licite aquesta ajuda.  
6. Els requisits, el règim de compatibilitat i dedicació dels investigadors principals i de la resta dels membres del grup d'investigació hauran de complir-se el dia que finalitze el termini de presentació de sol·licituds i mantindre's fins a la data final del termini d'execució de l'actuació.  
7. En cas que, durant el període d'execució del projecte, l'investigador o la investigadora principal acredite el gaudi d'un permís derivat de maternitat o paternitat d'acord amb les situacions protegides que figuren en el règim general de la Seguretat Social o en cas d'atenció a persones en situació de dependència, d'acord amb el que disposa la Llei 39/2006, de 14 de desembre, i que aquesta situació impedisca que el grup puga continuar desenvolupant la seua activitat d'acord amb els objectius plantejats, es podrà sol·licitar un reajustament dels crèdits durant el període d'execució del projecte, que podrà ser autoritzat per l'òrgan concedent. La reassignació de l'import concedit entre diferents anualitats no podrà comportar una pròrroga de la duració total del projecte a una altra anualitat diferent de les concedides en la resolució de concessió.  
8. L'entitat beneficiària serà la responsable de verificar el compliment de les condicions de titulació, vinculació, compatibilitat, dedicació i qualssevol altre requisit exigit al personal investigador participant, i haurà de comunicar-ne qualsevol variació en un termini de 10 dies a partir d'aquell en què es produïsca el canvi.  
  
Article 81. Criteris objectius de valoració de la subvenció  
1. Les sol·licituds seran avaluades segons els següents criteris i barem:  
a) Qualitat del grup d'investigació: composició, estructura, interdisciplinarietat i coherència del grup (40 %).  
1. Fins a 15 punts: rellevància de l'investigador principal.  
2. Fins a 10 punts: trajectòria investigadora de la resta de membres del grup.  
3. Fins a 15 punts: composició, estructura, interdisciplinarietat i coherència del grup  
b) Qualitat i viabilitat de la proposta del grup: objecte, pla de treball i disseny d'investigació (40 %).  
1. Fins a 20 punts: objectius, impactes esperats i metodologia del projecte en relació amb la temàtica del mateix.  
2. Fins a 20 punts: pla de treball i disseny d'investigació.  
c) Adequació del pressupost a les activitats previstes (20 %).  
1. Fins a 10 punts: adequació del pressupost sol·licitat en relació amb les activitats a realitzar.  
2. Fins a 10 punts: adequació del pressupost sol·licitat en relació amb els objectius a aconseguir i el temps de realització.  
2. Es concediran 5 punts addicionals en l'avaluació d'aquelles sol·licituds que incorporen la perspectiva de gènere en el contingut del projecte d'investigació a desenrotllar.  
  
Article 82. Seguiment científic de les subvencions  
1. Es justificarà l'ús de la subvenció concedida per mitjà del compliment de les normes de seguiment cientificotècnic.  
2. Els centres beneficiaris presentaran les nòmines i la còpia dels contractes del personal contractat a càrrec d'aquesta subvenció, en què haurà de constar expressament la vinculació amb el projecte.  
3. Junt amb la justificació econòmica de la primera anualitat, es presentarà un informe de progrés i seguiment. Així mateix, es presentarà un informe final junt amb la justificació econòmica de la segona anualitat en què constaran els resultats derivats de l'execució, així com qualsevol altre extrem addicional que contemple la corresponent convocatòria.  
  
  
Article 83. Pagament de les subvencions  
El pagament de la subvenció corresponent a la segona anualitat estarà condicionat que s'haja presentat prèviament la justificació econòmica de l'anualitat anterior així com l'informe a què es refereix l'article anterior.  
  
Secció tercera  
Subvencions programa Prometeu per a grups d'investigació d'excel·lència  
  
Article 84. Objecte i característiques de la subvenció  
1. L'objecte d'aquestes subvencions és identificar i recolzar grups d'R+D+i d'excel·lència de la Comunitat, potenciar la seua projecció internacional i la transferència de coneixement.  
2. Les actuacions subvencionades seran executades per grups d'R+D+i d'excel·lència, dirigits per una persona investigadora en condició d'investigadora principal que tindrà formalitzada la seua vinculació funcionarial, estatutària o contractual amb l'entitat beneficiària.  
3. Les subvencions tindran una duració màxima de quatre anys.  
4. L'import màxim anual es determinarà en la corresponent convocatòria anual i la seua quantia es determinarà per a cada projecte en funció del pressupost sol·licitat i del resultat del procés de l'avaluació.  
  
5. L'import de la subvenció, sense perjuí del que disposen les respectives convocatòries, podrà a finançar els conceptes següents:  
a) Despeses de contractació de personal. Aquests costos es podran referir a les categories següents:  
1. Personal investigador de caràcter predoctoral.  
2. Personal investigador doctor.  
3. Personal de suport tècnic o administratiu.  
b) Despeses d'execució i funcionament:  
1. Material fungible.  
2. Viatges, manutenció i allotjament de les persones del grup d'investigació.  
3. Viatges, manutenció i allotjament del personal investigador doctor invitat per a participar en el projecte sempre que es justifique la participació realitzada.  
4. Difusió de les activitats del grup.  
5. Realització de jornades científiques directament relacionades amb el projecte Prometeu, sempre que no se li hagen concedit altres subvencions per a aquest mateix concepte a l'empara d'aquesta ordre.  
6. Despeses d'adquisició d'equipament cientificotècnic, incloent-hi programari de caràcter especialitzat i destinat exclusivament a la investigació i que possibilite la utilització adequada de l'equipament adquirit.  
  
7. Altres despeses estrictament necessàries per a l'execució del projecte.  
c) Costos indirectes. Despeses de funcionament de les entitats beneficiàries necessàries per al desenvolupament del projecte. Aquesta quantitat ascendirà a un import que es determinarà per l'aplicació d'un percentatge màxim del 15 % sobre la quantitat de despesa executada i justificada per contractació de personal per al projecte, excloent-ne el cost de la seguretat social, per la qual cosa la seua concreció final es realitzarà amb la justificació de despeses de cada anualitat.  
6. Les persones del grup no podran percebre remuneracions de cap tipus per la seua participació en el projecte a càrrec d'aquest.  
7. Totes les despeses hauran d'estar directament relacionades amb l'execució del projecte Prometeu per a poder ser finançades per aquesta subvenció.  
  
Article 85. Persones sol·licitants i incompatibilitats i persones beneficiàries  
1. Les entitats beneficiàries d'aquestes subvencions seran els centres d'investigació de la Comunitat Valenciana.  
2. Les actuacions subvencionades s'executaran per grups d'investigació dirigits per un investigador principal, que actuarà com a sol·licitant de la subvenció. El grup d'investigació estarà format com a mínim per tres persones investigadores amb vinculació funcionarial, estatutària o contractual amb un centre d'investigació que hauran d'estar en possessió del títol de doctor i en servei actiu, així com mantindre la vinculació referida anteriorment durant el temps de vigència de l'ajuda.  
  
3. L'investigador principal haurà de reunir els requisits següents:  
a) Estar en possessió del títol de doctor.  
b) Tindre reconeguts, o si és el cas avaluats positivament, un mínim de tres trams d'avaluació de l'activitat investigadora per la Comissió Nacional d'Avaluació de l'Activitat Investigadora (CNEAI) o per l'AVAP o haver finalitzat com a investigador principal un mínim de tres projectes d'R+D+i amb duració mínima, cada un, de dos anys del pla nacional d'R+D+i o del programa marc de la Unió Europea.  
  
4. La resta dels membres del grup d'investigació hauran de complir els requisits següents:  
a) Estar en possessió del títol de doctor i tindre formalitzada amb l'entitat beneficiària o amb un altre centre d'investigació la seua vinculació funcionarial, estatutària o laboral que cobrisca, almenys, el termini sol·licitat d'execució del projecte i estar en servei actiu.  
b) Els membres del grup d'investigació que pertanguen a una entitat diferent de la beneficiària hauran de comptar amb l'autorització expressa de l'entitat a què pertanguen. La documentació acreditativa respecte d'això quedarà en poder de l'entitat sol·licitant, que serà la responsable que el personal del grup d'investigació no vinculat funcionarialment, laboralment o estatutàriament compte amb aquesta autorització.  
  
c) El grup d'investigació haurà d'acreditar entre tots els seus membres (exclòs l'investigador principal) una mitjana de dos trams d'avaluació de l'activitat investigadora reconeguts, o si és el cas avaluats positivament, per la CNEAI o per l'AVAP o de dos projectes d'R+D+i finalitzats com a investigadors principals amb una duració mínima, cada un, de dos anys, del pla nacional d'R+D+i o del programa marc de la Unió Europea.  A aquests efectes, haver finalitzat com a investigador principal o com a beneficiari a nivell individual, un projecte finançat per l'European Research Council (ERC) es considerarà equivalent a tindre reconeguts o avaluats positivament dos trams d'activitat investigadora per la CNEAI o per l'AVAP o dos projectes d'R+D+i finalitzats com a investigadors principals amb duració mínima, cada un, de dos anys, del pla nacional d'R+D+i o del programa marc de la Unió Europea.  
  
5. Es podrà sol·licitar la incorporació de nous membres al grup que haurà de ser autoritzada per l'òrgan concedent, sempre que es mantinga la mitjana requerida en l'apartat 4.c d'aquest article.  
6. Cap membre del grup podrà pertànyer a més d'un grup del programa Prometeu en qualsevol de les seues edicions ni formar part d'altres grups d'investigació amb finançament vigent a càrrec de convocatòries de la conselleria competent en matèria de política científica i investigació per al foment de grups d'investigació.  
7. En cas que, durant el període d'execució del projecte, l'investigador o la investigadora principal acredite el gaudi d'un permís derivat de maternitat o paternitat d'acord amb les situacions protegides que figuren en el règim general de la Seguretat Social, o en cas d'atenció a persones en situació de dependència, d'acord amb el que disposa la Llei 39/2006, de 14 de desembre, i que aquesta situació impedisca que el grup puga continuar desenvolupant la seua activitat d'acord amb els objectius plantejats, es podrà sol·licitar un reajustament dels crèdits durant el període d'execució del projecte, que podrà ser autoritzat per l'òrgan concedent. La reassignació de l'import concedit entre diferents anualitats no podrà comportar una pròrroga de la duració total del projecte a una altra anualitat diferent de les concedides en la resolució de concessió.  
8. Al llarg de la vigència del projecte d'investigació es podrà sol·licitar la incorporació d'investigadors doctors com a personal de suport a la investigació (PSI) que haurà de ser autoritzada per l'òrgan concedent.  
  
9. Els requisits, el règim de compatibilitat i dedicació dels investigadors principals i de la resta dels membres del grup d'investigació hauran de complir-se el dia que finalitze el termini de presentació de sol·licituds i mantindre's fins a la data final del termini d'execució de l'actuació.  
10. L'entitat beneficiària serà la responsable de verificar el compliment de les condicions de titulació, vinculació, compatibilitat, dedicació i qualssevol altres requisits exigits al personal investigador participant, i haurà de comunicar-ne qualsevol variació en un termini de 10 dies a partir d'aquell en què es produïsca el canvi.  
  
  
Article 86. Criteris objectius de valoració de la subvenció  
1. Les sol·licituds seran avaluades segons els següents criteris i barem:  
a) Qualitat cientificotècnica i rellevància del projecte (30 %).  
1. Fins a 15 punts: objectius, impactes esperats i metodologia del projecte  
2. Fins a 15 punts: pla de treball i disseny d'investigació  
b) Viabilitat de la proposta: adequació del pressupost sol·licitat amb relació a les activitats que es pretén realitzar, als objectius a aconseguir i al calendari temporal previst per a la seua execució (20 %).  
c) Grup d'Investigació (40 %), valorant-se a aquest efecte: c.1) la rellevància de l'investigador principal (producció científica, direcció de projectes d'investigació o la capacitat formativa de personal investigador), 10 punts; c.2) l'experiència investigadora i trajectòria de la resta de persones investigadores del grup, 10 punts; c.3) l'historial cientificotècnic conjunt del grup d'investigació i de les contribucions recents relacionades amb l'objecte del projecte 20 punts.  
d) Impacte cientificotècnic o internacional de la proposta (10 %).  
2. Es concediran 5 punts addicionals en l'avaluació d'aquelles sol·licituds que incorporen la perspectiva de gènere en el contingut del projecte d'investigació i altres 5 punts addicionals a aquelles en les quals la persona investigador principal siga una dona.  
  
Article 87. Seguiment científic de les subvencions  
1. Es justificarà l'ús de la subvenció concedida per mitjà del compliment de les normes de seguiment cientificotècnic. Per a això, junt amb la justificació econòmica de cada anualitat, es presentarà un informe de progrés i seguiment i un informe final en l'última anualitat.  
  
Aquests hauran d'incloure els aspectes següents: desenvolupament de les activitats; compliment d'objectius proposats en l'actuació, així com l'impacte dels resultats obtinguts evidenciats, entre altres, per mitjà de la difusió de resultats en publicacions, en revistes científiques, en llibres, en presentacions en congressos, en accions de transferència, en patents, en internacionalització de les activitats, en col·laboracions amb grups nacionals i internacionals i, si és el cas, en la formació del personal investigador.  
2. L'informe corresponent a la segona i tercera anualitat podrà ser objecte d'una avaluació de seguiment, que en el cas de no obtindre una qualificació suficient podria comportar la finalització anticipada, així com el reintegrament total o parcial de la subvenció concedida en el cas que s'haja produït el cobrament anticipat.  
3. Addicionalment, un any després de la finalització del projecte, hauran de presentar una memòria amb les accions dutes a terme i els seus resultats durant tot el període d'execució del projecte. La memòria servirà per a realitzar l'avaluació «ex post» del projecte.  
4. Els centres beneficiaris presentaran còpia de les nòmines i dels contractes del personal contractat a càrrec d'aquesta subvenció, en els quals haurà de constar expressament la vinculació amb el projecte.  
  
Article 88. Pagament de les subvencions  
El pagament de la subvenció corresponent a la segona anualitat i següents estarà condicionat que s'haja presentat prèviament la justificació econòmica de l'anualitat anterior, així com l'informe a què es refereix l'article anterior.  
  
Secció quarta  
Subvencions a l'excel·lència científica de júniors investigadors  
  
Article 89. Objecte i característiques de la subvenció  
1. La finalitat d'aquestes subvencions és potenciar l'inici de projectes d'investigació en la frontera del coneixement desenvolupats per investigadores hòmens i dones jóvens.  
2. La duració de les subvencions quedarà determinada en les respectives convocatòries, però no podrà superar els tres anys. En cas que la persona investigadora responsable del desenvolupament del projecte acredite el gaudi d'un permís derivat de maternitat o paternitat d'acord amb les situacions protegides que figuren en el règim general de la Seguretat Social o en cas d'atenció a persones en situació de dependència, d'acord amb el que disposa la Llei 39/2006, de 14 de desembre, es podrà ampliar la duració de l'ajuda fins a un màxim d'any, circumstància que s'haurà de sol·licitar a l'òrgan concedent per a la seua autorització i que no podrà suposar un increment en l'ajuda concedida.  
  
3. L'import màxim anual quedarà reflectit en la convocatòria i la seua quantia es determinarà en funció del pressupost i del procés d'avaluació.  
Podran ser conceptes susceptibles de la subvenció:  
a) Despeses de contractació de personal associat al projecte: personal tècnic de suport i personal investigador de caràcter predoctoral.  
b) Despeses d'execució i funcionament:  
1. Material fungible.  
2. Viatges, manutenció i allotjament de les persones que formen part del projecte d'investigació.  
3. Viatges, manutenció i allotjament de les persones investigadores doctores invitades per a participar en el projecte sempre que es justifique la participació realitzada.  
4. Difusió de les activitats del projecte.  
5. Realització de jornades científiques directament relacionades amb el projecte.  
6. Despeses d'adquisició d'equipament cientificotècnic, incloent-hi programari de caràcter especialitzat i destinat exclusivament a la investigació i que possibilite la utilització adequada de l'equipament adquirit.  
  
7. Altres despeses estrictament necessàries per a l'execució del projecte.  
c) Despeses de funcionament de les entitats beneficiàries necessàries per al desenvolupament del projecte. Aquesta quantitat ascendirà a un import que es determinarà per l'aplicació d'un percentatge màxim del 15 % sobre la quantitat de despesa executada i justificada per contractació de personal per al projecte, excloent-ne el cost de la Seguretat Social, per la qual cosa la seua concreció final es realitzarà amb la justificació de despeses de cada anualitat.  
  
Article 90. Persones beneficiàries i sol·licitants  
1. Les entitats beneficiàries d'aquestes subvencions seran els centres d'investigació de la Comunitat Valenciana.  
2. Podran sol·licitar aquestes subvencions les persones investigadores doctores, menors de 35 anys o amb una experiència postdoctoral d'entre 2 i 7 anys. En el cas que els sol·licitants siguen persones investigadores perceptores d'ajudes del subprograma estatal Ramón y Cajal hauran de ser menors de 40 anys. En ambdós casos l'edat màxima s'ampliarà per a aquelles persones que hagen gaudit de permisos derivats de maternitat o paternitat gaudits d'acord amb les situacions protegides que figuren en el règim general de la Seguretat Social o en cas d'atenció a persones en situació de dependència, d'acord amb el que disposa la Llei 39/2006, de 14 de desembre, un any per cada fill o situació de dependència tinguts.  
3. A més del que disposa l'apartat anterior el sol·licitant ha de reunir un dels requisits següents:  
a) Tindre l'aval d'una persona investigadora que haja rebut un Premi Jaume I o un altre guardó de referència nacional o internacional que puga contemplar la respectiva convocatòria.  
b) Tindre vinculació funcionarial, estatutària o contractual amb categoria de doctor en un centre d'excel·lència Severo Ochoa o unitat d'excel·lència María de Maeztu de la Comunitat.  
En el cas que el sol·licitant no mantinga vinculació laboral amb cap centre d'investigació de la Comunitat Valenciana, haurà de presentar en la sol·licitud una carta de compromís firmada pel responsable d'un centre d'investigació de la Comunitat Valenciana en què es comprometa a formalitzar amb aquell un contracte laboral dels regulats en l'Estatut dels Treballadors i que autoritze el desenvolupament del projecte en aquest centre en el cas que se li concedisca la subvenció.  
  
Article 91. Criteris objectius de valoració de les sol·licituds  
1. Les sol·licituds seran avaluades segons els següents criteris i barem:  
a) Excel·lència científica de la persona sol·licitant (50 %).  
1. Fins a 10 punts: participació en projectes d'investigació  
2. Fins a 20 punts: publicacions científiques i participació en activitats de difusió  
3. Fins a 10 punts: contractes i patents  
4 Fins a 10 punts: estades en l'estranger, premis i altres accions rellevants  
b) Qualitat i impacte del Projecte d'investigació. Entre altres es valorarà que aquest es trobe en la frontera de coneixement i que tinga una elevada projecció internacional (30 %).  
1 Fins a 10 punts: qualitat del projecte d'investigació (objectius, impactes esperats, metodologia del projecte i pla de treball)  
2. Fins a 20 punts: que el projecte es trobe en la frontera de coneixement i que tinga una elevada projecció internacional.  
c) Capacitat de lideratge de projectes per part de la persona sol·licitant (20 %).  
2. Per a l'avaluació de les sol·licituds, les corresponents convocatòries poden contemplar la creació d'un comité d'experts de reconegut prestigi que assessore la comissió avaluadora a aquest efecte.  
  
Article 92. Seguiment científic de les subvencions  
1. Es justificarà l'ús de la subvenció concedida per mitjà del compliment de les normes de seguiment cientificotècnic. Per a això, junt amb la justificació econòmica de cada anualitat es presentarà un informe de progrés i seguiment i un informe final en l'última anualitat.  
  
2. Addicionalment, un any després de la finalització del projecte, hauran de presentar una memòria amb les accions dutes a terme i els seus resultats durant tot el període d'execució del projecte.  
3. Els centres beneficiaris presentaran una còpia de les nòmines i dels contractes del personal contractat a càrrec d'aquesta subvenció, en els quals haurà de constar expressament la vinculació amb el projecte.  
4. L'òrgan instructor per a realitzar el seguiment científic dels avanços i èxits aconseguits pel projecte podrà demanar l'assessorament del comité d'experts previst en l'article anterior.  
  
Article 93. Pagament de les subvencions  
El pagament de la subvenció corresponent a la segona, tercera i quarta anualitat estarà condicionat que s'haja presentat prèviament la justificació econòmica de l'anualitat anterior, així com l'informe a què es refereix l'article anterior.  
  
Article 94. Incompatibilitats  
Cap membre del projecte contractat, així com el seu investigador principal, podrà formar part d'altres grups d'investigació amb finançament vigent a càrrec d'aquesta conselleria per al foment de grups d'investigació emergents, consolidables o del programa Prometeu.  
  
  
CAPÍTOL III  
Accions del subprograma d'internacionalització de la investigació i de la divulgació de la ciència  
  
Secció primera  
Subvencions per a la captació de projectes europeus o altres programes de caràcter internacional  
  
Article 95. Objecte i característiques de la subvenció  
1. L'objecte d'aquesta subvenció és fomentar la participació de les persones investigadores valencianes en convocatòries d'R+D+i de la Unió Europea i altres programes d'àmbit internacional que es puguen contemplar en les corresponents convocatòries.  
2. L'import de les subvencions s'establirà en les corresponents convocatòries, i dependrà de si es tracta de projectes en què el grup sol·licitant participe a títol individual o com a soci, o quan el grup sol·licitant participe com a líder de la proposta i així com en el supòsit de participació per una persona investigadora en les ERC Starting Grants o Consolidator Grants.  
3. Podran ser subvencionables entre altres els conceptes següents:  
a) Despeses de consultoria i serveis equivalents destinats de manera exclusiva a la preparació de la proposta.  
b) Despeses de viatges, manutenció i allotjament per assistència a congressos i conferències, visites i estades breus del personal investigador que formarà part del grup o del consorci que subscriurà la sol·licitud europea i que haurà de figurar en la memòria justificativa de la despesa.  
c) Altres despeses necessàries per a la preparació i presentació de la proposta.  
4. Les persones del grup no podran percebre remuneracions a càrrec d'aquesta subvenció.  
5. Les subvencions regulades en aquesta convocatòria seran compatibles amb la percepció d'altres subvencions procedents de qualssevol administracions o ens públics o privats, nacionals, internacionals, o de la Unió Europea, sempre que l'import conjunt siga de tal quantia que, aïlladament o en concurrència amb altres subvencions, no supere el cost de l'activitat finançada.  
  
Article 96. Persones beneficiàries i sol·licitants  
1. Les entitats beneficiàries d'aquestes subvencions seran els centres d'investigació de la Comunitat Valenciana.  
2. Amb caràcter general, excepte el cas de sol·licituds de subvencions per a la presentació de propostes individuals a l'ERC, les actuacions objecte de la subvenció seran executades per grups d'investigació. El grup estarà format com a mínim per tres persones investigadores, una de les quals tindrà la condició d'investigadora principal, que haurà d'estar en possessió del títol de doctor i tindre formalitzada la seua vinculació funcionarial, estatutària o contractual amb l'entitat beneficiària com a personal investigador. A més, almenys una altra persona del grup haurà d'estar en possessió del títol de doctor.  
3. L'entitat sol·licitant serà la responsable de verificar el compliment de les condicions de titulació, vinculació, compatibilitat, dedicació i qualssevol altres requisits exigits al personal investigador participant que s'establisca en la corresponent convocatòria, i haurà de comunicar-ne qualsevol variació en un termini de 10 dies a partir d'aquell en què es produïsca el canvi.  
  
Article 97. Criteris objectius de valoració de les sol·licituds  
Les sol·licituds seran avaluades segons els següents criteris i barem:  
  
a) Interés cientificotècnic del projecte amb què opta a un programa de la Unió Europea o internacional (40 %).  
b) Adequació i viabilitat de les activitats previstes i del pressupost de les activitats a desenrotllar fins a la presentació de la sol·licitud (20 %).  
1. Fins a 5 punts: adequació del pressupost amb relació a les activitats que es pretén desenrotllar.  
2. Fins a 15 punts: viabilitat de les activitats previstes per a la presentació de la sol·licitud  
c) Qualitat, trajectòria i adequació del grup o de l'investigador proponent. En especial es valoraran la competència i l'adequació de l'investigador principal així com dels potencials participants inclosos en la Memòria per a dur a terme l'actuació (40 %).  
1. Fins a 20 punts: la rellevància de l'investigador principal o de l'investigador proponent (producció científica, direcció de projectes d'investigació o la capacitat formativa de personal investigador).  
2. Fins a 20 punts: l'experiència investigadora i trajectòria de la resta de persones investigadores del grup o potencials participants.  
  
Secció segona  
Subvencions per a l'organització i difusió de congressos, jornades i reunions científiques, tecnològiques, humanístiques o artístiques de caràcter internacional  
  
Article 98. Objecte i característiques de la subvenció  
1. Aquestes subvencions tenen per objecte afavorir l'organització i difusió de congressos, jornades i reunions de caràcter internacional i d'objecte científic, tecnològic, humanístic o artístic, com a labor de divulgació dels resultats de les investigacions realitzades en el marc de les activitats primàries de caràcter no econòmic dels centres d'investigació.  
2. Els esdeveniments s'han de celebrar dins de l'àmbit de la Comunitat i tindre caràcter internacional, entenent per tal que tant en el comité científic com entre les persones ponents i conferenciants figure personal investigador no nacional i amb centre d'investigació de destinació en un altre país.  
3. L'import de la subvenció pot anar destinat a finançar, entre altres, els conceptes següents:  
a) Les despeses de viatges, manutenció i allotjament de les persones del comité científic, del comité organitzador i de ponents i conferenciants.  
b) La difusió dels programes de la reunió.  
c) Les despeses de ponències, conferències i altres participacions.  
d) Les despeses de traducció i lloguer d'equips tècnics.  
e) L'edició de les ponències o conclusions resultants.  
4. L'import anual de la subvenció es determinarà en la corresponent convocatòria i es concedirà d'acord amb els criteris de selecció i avaluació.  
  
Article 99. Persones beneficiàries i sol·licitants  
1. Podran presentar sol·licituds i ser beneficiaris d'aquestes subvencions els centres d'investigació de la Comunitat.  
2. Podrà presentar propostes, a través del seu centre i com a persones investigadores responsables de la seua execució, el personal investigador doctor, que haurà de tindre amb aquesta categoria una vinculació funcionarial, estatutària o contractual amb l'entitat beneficiària en el moment de la sol·licitud, i haurà de mantindre-la almenys durant el període d'execució de la subvenció.  
3. El comité científic, i en el cas que n'hi haja organitzador, dels esdeveniments haurà de tindre una composició equilibrada en termes de gènere, així com el conjunt de ponents que hi participen. En aquelles àrees de coneixement ANEP en les que el sexe amb menor representació no abast el 25 %, segons les dades que per a la quantificació del desequilibri per raó de gènere es presenten en cada convocatòria, este en el comité científic i l'organitzador si ho haguera, com en els ponents de l'esdeveniment haurà de tindre un percentatge de representació superior en 15 punts percentuals de la xifra que per a cada àrea ANEP allí aparega.  
  
Article 100. Criteris objectius de valoració de les sol·licituds  
1. Les sol·licituds seran avaluades segons els criteris i el barem següents:  
a) La qualitat i la rellevància científica de l'activitat que es proposa. En aquest apartat es valorarà que la seua temàtica estiga alineada amb l'Estratègia Europa 2020 i els seus reptes socials (40 %).  
1. Fins 25 punts: qualitat i rellevància científica de l'activitat que es proposa.  
2. Fins a 15 punts: alineació de la temàtica del projecte proposat amb l'Estratègia Europa 2020 i els seus reptes socials  
b) Projecció internacional de l'activitat (20 %).  
c) La trajectòria científica de l'investigador responsable en l'àrea de coneixement de l'activitat proposada (40 %).  
2. Se concediran 10 punts addicionals a aquelles persones sol·licitants que no hagen sigut beneficiàries d'aquesta subvenció en alguna de les tres anualitats anteriors a la convocatòria en què es presenten.  
  
CAPÍTOL IV  
Accions del subprograma per a la promoció i dinamització   
dels parcs científics  
  
Article 101. Objecte i característiques de la subvenció  
1. Aquestes subvencions tenen per objecte afavorir la realització d'actuacions de dinamització dels resultats de les activitats d'investigació científica, desenvolupament tecnològic i innovació, pels parcs científics de les universitats públiques valencianes.  
2. Cada actuació es plantejarà com un projecte individual, el qual s'ha d'orientar al compliment dels objectius que s'establisquen en la corresponent convocatòria.  
3. L'import màxim de la subvenció per projecte a desenvolupar es determinarà en la corresponent convocatòria, i la seua quantia per a cada projecte es pot determinar en funció del seu pressupost i del resultat del procés de l'avaluació.  
4. Sense perjuí del que puguen establir les corresponents convocatòries per al desenvolupament dels projectes, es podran finançar els conceptes següents:  
a) Material fungible destinat específicament a l'activitat concreta de dinamització.  
b) Viatges, manutenció i allotjament dels participants en l'actuació de dinamització.  
c) Ponències, conferències, jornades i presentacions.  
d) Altres despeses necessàries per al desenvolupament d'actuacions de dinamització (lloguer de locals, carpes?).  
e) Despeses de traducció i interpretació (equip de traducció simultani, salari traductor).  
f) Despeses d'edició i difusió del projecte.  
g) Despeses de personal contractat exclusivament per a l'execució del projecte.  
h) Costos de funcionament. Aquesta quantitat ascendirà a un import que es determinarà per l'aplicació d'un percentatge màxim del 15 % sobre la quantitat de despesa executada i justificada per contractació de personal per al projecte, excloent-ne el cost de la Seguretat Social, per la qual cosa la seua concreció final es realitzarà amb la justificació de despeses de cada anualitat.  
  
Article 102. Persones beneficiàries i sol·licitants  
1. Podran ser sol·licitants i beneficiàries d'aquestes subvencions les universitats de la Comunitat Valenciana que tinguen vinculat un parc científic i les entitats gestores d'un parc científic, amb personalitat jurídica pròpia participades per una universitat de la Comunitat Valenciana  
  
  
Article 103. Criteris objectius de valoració de les sol·licituds  
L'avaluació de sol·licituds es realitzarà d'acord amb els criteris següents:  
a) Qualitat del projecte previst, per a la qual cosa es valorarà especialment el seu caràcter innovador en atenció a l'objectiu al qual es vincula (40 %).  
1. Fins a 20 punts: pla de treball i disseny del projecte.  
2. Fins a 20 punts: Caràcter innovador del projecte en atenció a l'objectiu al qual es vincula.  
b) Àmbit de repercussió de l'actuació. En aquest apartat es valorarà l'impacte i relació entre el projecte plantejat i l'entorn econòmic d'influència del parc (35 %).  
c) Viabilitat i adequació del pressupost segons el projecte a desenvolupar (25 %).  
1. Fins a 15 punts: adequació del pressupost sol·licitat en relació amb les activitats a realitzar.  
2. Fins a 10 punts: adequació del pressupost sol·licitat en relació amb els objectius a aconseguir i el temps de realització.  
  
  
DISPOSICIONS ADDICIONALS  
  
Primera. Règim de gestió subvencions cofinançades amb fons europeus  
1. Quan algunes de les subvencions regulades en aquesta ordre siguen cofinançades pel Fons Europeu de Desenvolupament Regional (FEDER) o pel Fons Social Europeu (FSE), el règim de gestió de les subvencions s'haurà d'adaptar als procediments i criteris d'elegibilitat que establisquen els reglaments que desenvolupen els FEDER i el FSE, i en particular als recollits en la normativa sobre despeses subvencionables i sobre publicitat, d'acord amb el que estableix el Reglament (UE) 1303/2013, del Parlament Europeu i del Consell, de 17 de desembre de 2013.  
  
Segona. Abast plurianiual de les subvencions  
D'acord amb el que estableix l'article 16 de la Llei 2/2009, de 14 d'abril, de la Generalitat, de coordinació del Sistema Valencià d'Investigació Científica i Desenvolupament Tecnològic, tindran abast plurianual les subvencions regulades en la present ordre corresponents a les seccions 1a, 3a, 4a i 6a del capítol I del títol II; i a les seccions 1a, 2a, 3a i 4a del capítol II del títol II. La resolució d'aquestes establirà l'import per a cada una de les anualitats de vigència de la subvenció respectiva, i estarà condicionat als crèdits que amb aquest fi es consignen en cada una de les esmentades anualitats en el pressupost de la Generalitat.  
  
  
Tercera. Caràcter econòmic o no de les activitats d'investigació  
1. D'acord amb el Marc sobre ajudes estatals d'investigació i desenvolupament i innovació (2014/C 198/01), les activitats de transferència de coneixements desenvolupades pels centres d'investigació no tindran naturalesa econòmica quan tots els beneficis generats per aquestes es tornen a invertir en activitats primàries del centre.  
2. En el cas que un centre d'investigació realitze activitats tant de caràcter econòmic com no econòmic, a fi d'evitar la subvenció indirecta de l'activitat econòmica, s'haurà de distingir amb claredat entre ambdós tipus d'activitats i entre els seus respectius costos i finançament, per a la qual cosa els estats financers anuals de les universitats i centres d'investigació reflectiran la seua correcta imputació a cada una de les activitats.  
  
  
  
DISPOSICIONS FINALS  
  
Primera. Facultats de la persona titular de la direcció general competent en matèria d'investigació i política científica  
Es faculta la persona titular de la direcció general competent en matèria d'investigació i política científica perquè dicte les resolucions i instruccions necessàries per a l'aplicació i interpretació d'aquesta ordre. I es delega en ella la facultat per a resoldre la concessió o la denegació de les subvencions a què es refereix aquesta ordre, així com l'autorització, disposició del crèdit i ordenació del pagament, i altres actes de gestió comptable necessaris per a l'execució de la resolució.  
  
  
Segona. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana  
  
València, 21 de desembre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI